
Ouvânt înainte 


A m primit cu bucurie iniţiativa părintelui profesor Dima Adrian, secretarul Protoieriei Hotarele 
şi paroh al Parohiei Dobreni de a redacta o monografie despre satul natal şi despre biserica în 
care preacucernicia sa, alături de părintele său, vrednicul preot Tănase Dima, slujesc de aproape o jumătate 
de secol. După o trudă deosebită, lucrarea vede lumina tiparului, înfăţişând încă o pagină a istoriei Bisericii 
noastre strămoşeşti şi alăturându-se astfel seriei de monografii ale celor mai reprezentative locaşuri ale 
Episcopiei Giurgiului. 

Istoria bisericii „Adormirea Maicii Domnului” din Dobreni este strâns legată de istoria formării şi 
stabilirii satului pe actuala vatră, evenimente legate de domnia scurtă şi tumultoasă a voievodului Constantin 
Şerban (1654 - 1658,1660). Deşi atestată încă din secolul al XVI-lea, într-un document pe care voievodul 
Alexandru al II-lea (1574 - 1578) îl redactează chiar la Dobreni, localitatea îşi va cunoaşte adevărata 
strălucire începând abia cu Constantin Şerban. Ulterior, moşia şi satul vor trece în stăpânirea Sfântului 
Domnitor Constantin Brâncoveanu, apoi în cea a lui Grigore al IV-lea Ghica. Evenimentele de la sfârşitul 
secolului al XlX-lea şi începutul secolului XX vor găsi localitatea Dobreni în plină efervescenţă. In anul 
1888, din cauza aplicării defectuoase a Legii Agrare din 1864, ţăranii din întreaga ţară se răscoală, cerând 
limitarea drepturilor arendaşilor si re-analizarea obligaţiilor pe care le aveau fată de autorităţi si fată de 
marile familii boiereşti. Locuitorii din Dobreni au participat activ la răscoală, 16 dintre ei fiind arestaţi. 
Totuşi, revolta lor va duce la împroprietărirea a 111 familii din localitate, astfel că în 1907, aici nu a mai fost 
nevoie de intervenţia armatei pentru a opri răscoala. 

La toate aceste evenimente, biserica „Adormirea Maicii Domnului”, ctitoria lui Constantin Şerban, 
va fi martoră, preoţii slujitori implicându-se activ în viaţa comunităţii. Tocmai de aceea, părintele Adrian 
Dima acordă o atenţie deosebită sfântului locaş, descriind minuţios atât arhitectura, cât şi fresca restaurată, 
ce împodobeşte pronaosul. Reprezentarea celor şapte sinoade ecumenice arată o trăsătură aparte a acestei 








biserici, ea fiind, alături de biserica ”Sf. Ier. Nicolae” din localitatea Floreşti Stoieneşti, singurele locaşuri de 
închinare din Episcopia Giurgiului ce înfăţişează aceste scene. 

Sunt demne de menţionat şi biografiile personalităţilor ce şi-au legat numele de localitatea Dobreni, 
precum poetul creştin şi martir Vasile Militam, fiu al satului, sau doctorul Daniel Danielopolu, dar şi 
prezentările fostelor locuinţe boiereşti, ce fac dovada importanţei deosebite pe care localitatea a avut-o 
de-a lungul istoriei. Nu în ultimul rând, episodul botezului ţiganilor spoitori, în 1895, de către mitropolitul 
primat Ghenadie Petrescu şi de episcopul Argeşului, Gherasim Timus, reprezintă o pagină inedită de istorie 
locală. 

Scrisă într-un stil accesibil, în care analiza istorică este dublată de aprecierile autorului, el însuşi fiu 
al satului, lucrarea reprezintă încă un pas important în cunoaşterea acestei zone şi a importanţei pe care a 
avut-o de-a lungul timpului. 

Binecuvântăm osteneala părintelui profesor Adrian Dima şi a celor ce au sprijinit apariţia acestei 
monografii şi avem încredinţarea că exemplul lor va fi urmat, pentru ca viaţa Bisericii să-şi demonstreze încă 
o dată actualitatea si forţa transformatoare, duhovnicească. 

I. Dobrenii - cinci secole de istorie creştină 


L a 20 km Sud de Bucureşti, pe drumul ce leagă capitala ţării de vechea localitate Hereşti, se află 
satul Dobreni, cel mai frumos sat, satul în care am copilărit şi pe care astăzi, prin binecuvântarea 
lui Dumnezeu, îl păstoresc ca preot. Numele acestuia este de origine slavă şi înseamnă cel bun, cel frumos, 
aratând frumuseţea acestor locuri dar şi a locuitorilor, oameni harnici, gospodari, primitori şi mereu bucuroşi 
de oaspeţi. Credinţa în Dumnezeu, în unitatea de neam dar şi dragostea pentru acest pământ i-a făcut să 
reziste vitregiilor vremurilor în care inamicul păgân de la Sud de Dunăre deseori pârjolera satele romîneşti. 
Cei ce au vizitat satul Dobreni, unii lăsând importante însemnări, şi-au dat seama că expresia mioritică pe-un 
picior de plai / pe-o gură de rai nu este o simplă metaforă, ci o realitate, o bogăţie pe care am moştenit-o de 
la moşii si strămoşii noştri. 

y y y y 

Diaconul Paul de Alep, un arab creştin, împreună cu Patriarhului Macarie al Ierusalimului, al cărui şi 
secretar era, în călătoriile pe care le-au efectuat în Ţările Române şi Rusia, a vizitat în anul 1657 localitatea 
Dobreni şi, încântat de palatul lui Constantin Şerban, de grădinile palatului ce semănau cu cele ale francilor, 
de biserica satului, dar şi de moderna moară de pe malul Sabarului, a lăsat o frumoasă descriere, o mărturie 
peste veacuri. 1 In toamna anului 1853, în timpul Războiului Crimeii, Sir Patrick O’Brien (1823-1895), 
devenit mai târziu important om de afaceri şi primar al oraşului Dublin, a trecut prin sat şi, impresionat, a 
consemnat în jurnalul său: „La Dobreni am întâlnit o brigadă de infanterie şi un corp puternic de genişti 
şi mineri, mărşăluind în aceeaşi direcţie ca şi noi. Când schimbam caii la Dobreni, un grup de tinere fete, 
îmbrăcate cu cele mai bune haine, căci era sărbătoare, stătea în apropiere, privindu-i pe soldaţii în trecere. 
Unele dintre ele erau foarte frumoase; una în special, fără ciorapi şi cu bietele picioruşe vinete din cauza 
frigului, era extrem de frumoasă. Zâmbetul lor plăcut şi reverenţele suplimentare, când le-am spus bună 
seara, m-au făcut să uit pe groaznicii cazaci” 2 . 


1 Paul de Alep, „Călătoriile Patriarhului Macarie”, în Călători străini despre Ţările Romane , voi. VI. 1, volum îngrijit de M. M. 
Alexandrescu-Berşca Bulagaru, Ed. Enciclopedică şi Ştiinţifică, Bucureşti, 1976, p. 230. 

2 Cf. Sir Patrick O’Brien, „Jurnalul unei şederi în Principatele Dunărene, în toamna şi iarna anului 1853”, în Călători români în Ţările 
Române , voi. VI (serie nouă), volum îngrijit de Daniela Busă, Editura Academiei Române, Bucureşti 2010, pp. 79-103. 






Nicolae Iorga, înainte de anul 1900, vizitând mai multe localităţi din zonă, scria: „satul Dobreni 
înşiră case foarte bune şi deosebit de îngrijite, cum se află numai în părţile Buzăului; acoperişurile cu stuf 
sunt frumos clădite şi printre ele se află şi câte unele din tablă. Cerdacele se razimă pe subţirateci stâlpi 
albaştri; pe prispă, în jurul ferestrelor şi uşilor brâuri de aceeaşi culoare, care e şi a mintenelor purtate de 
ţărani. Curţile sunt mari, bine împrejmuite, pe alocuri cu ostreţe de lemn care pot sluji ca model; pătulele 
arată aceeaşi gospodărie aleasă. 

La porţi, la cârciumă, de-a lungul şoselei vezi săteni gătiţi de duminică: bărbaţi foarte curaţi în hainele 
lor, femeile îmbrăcate cochet în rochii şi polcuţe ca la mahala, în toate culorile bătătoare la ochi. Beţivi nu 
se văd în acest sat, nici în cele apropiate. La capătul Dobrenilor se întinde hora: deocamdată bărbaţii singuri 
îşi destind picioarele tropăind şi chiuind, sub ochii râvnitori ai fetelor gătite cu câte o floare roşie pusă de 
după urechi” 3 . 

Localitatea Dobreni este o străveche aşezare românească din Câmpia Română, Lunca Argeş-Sabar, 
jud. Giurgiu, ce se află la graniţa cu judeţele Ilfov şi Călăraşi, la o distanţă de 60 km Nord-Est de oraşul 
Giurgiu, reşedinţa judeţului. In prezent, satul Dobreni formează împreună cu satele Vărăşti şi Obedeni 
comuna Vărăşti. în trecut, până în anul 1950,localiatea a avut statut de comună, comuna Dobreni-Câmpurelu, 
pe care o forma împreună cu satul Câmpurelu care astăzi aparţine de comuna Colibaşi. 

Aşezat pe malul vestic al lacului Cocioc şi pe malul stâng al râului Sabar, la câţiva kilometri de 
confluenţa râurilor Sabar şi Argeş, străbătut de coordonatele geografice 44°23’ latitudine nordică şi 26°25' 
longitudine estică, satul Dobreni se învecinează cu următoarele localităţi: la Nord comuna Berceni, judeţul 
Ilfov, la o distanţă de 5 km, la Vest comuna Vidra, judeţul Ilfov la o distanţă de 3 km, la Est comuna 
Frumuşani, judeţul Călăraţi la o distanţă de 8 km, în partea de Sud-Est satul Vărăşti, iar la Sud satul 
Câmpurelu, la o distanţă de 1 km. 

încă din perioada medievală şi până în anul 1950, Dobrenii a făcut parte din judeţul Ilfov 4 5 , judeţ pe 
care îl întâlnim cu această denumire în arhivele statului din anul 1778 s . Mai târziu, în anul 1831, judeţul 

3 N. Iorga, Cum era România până la 1900 , voi. I - România Munteană, Ed. Minerva, Bucureşti, 1972, pp. 233-235. 

4 In perioada medievală, din punct de vedere administrativ, Ţara Românească era structurată în judeţe, Moldova în ţinuturi, iar 
Transilvania în districte, scaune şi comitate. împărţirea teritorială în judeţe este atestată documentar încă din anul 1392, când 
Voievodul Mircea cel Bătân, într-un hrisov, numeşte „ţinutul Vâlcei”judeţ. Judeţele, până în anul 1864, au fost conduse de căpitani 
de judeţ, sau ispravnici. 

5 Aurel Popescu, Nihita Adrian,Constantin Cosmin, Monografia Comunei Vărăşti , Editura Amanda, Bucureşti, 2009, p. 12. 

Ilfov apare împărţit în plase printre care şi Plasa Sabar din care facea parte localitatea Dobreni 6 şi care, din 
anul 1964, se va numi plasa Vidra. In anul 1950, sub influenţa şi după modelul sovietic, are loc o reorganizare 
a ţării prin desfiinţarea judeţelor şi plaselor şi împărţirea în regiuni şi raioane, Dobrenii aparţinând Regiunii 
Bucureşti, Raionul Vidra, apoi Raionul Olteniţa. In anul 1967 s-a revenit la împărţirea în judeţe, Dobrenii 
aparţinând iarăşi de judeţul Ilfov, iar în anul 1981 noua organizare duce la desfiinţarea judeţului Ilfov şi la 
apariţia altor judeţe printre care şi Giurgiu, din care va face parte şi satul Dobreni. 

Satul este unul specific câmpiei, de tip adunat, ce are o suprafaţă de peste 2860 ha. Relieful localităţii 
este dispus în terase, astfel în partea de Nord şi Nord-Est terenul se ridică treptat cu 4-6 m faţă de vatra 
satului, iar în partea de Sud şi Sud-Vest coboară cu 5-6 m până la nivelul râului Sabar. Populaţia, potrivit 
recensământului din 2011, este de peste 2000 locuitori, în scădere faţă de recensământul din 2002. Mai bine 
din jumătatea populaţiei este de etnie rromă şi este aşezată în trei zone distincte. Majoritatea caselor sunt cu 
un nivel şi sunt construite din cărămidă, stil vagon , adică o deschidere strâmtă la stradă, cu trecere dintr-o 
cameră în alta şi cu prispă pe 
lungime. In ultimii 20 de ani 
s-au construit şi case mai 
impunătoare cu două nivele 
(parter şi etaj), iar în cartierul 
rromilor spoitori au apărut 
case ţigăneşti cu turnuleţe. 

In contrast cu locuinţele 
spoitorilor întâlnim în 
Linia a treia si Pe vale case 
sărăcăcioase, fără garduri 
împrejmuitoare, construite 
din pământ, alcătuite dintr-o 
singură cameră şi învelite cu 
carton bitumat sau celofan. 


6 Aurel Popescu, Nichita Adrian, Constantin Cosmin - Monografia Comunei Varăsti, p 13. 








Reţeaua hidrografică a satului Dobreni este alcătuită din râul Sabar şi lacul Cocioc. Sabarul trece 
la o dintanţă de 700-800 m de partea de Sud a satului şi se varsă în râul Argeş, în dreptul localităţii 
Isvoarele. In trecut, albia Sabarului era mult mai aproape de sat, dar din cauza deselor inundaţii, în sec. 
XIX a fost deviat cursul între localităţile Vidra şi Obedeni.Vechea albie, numită Răstoaca sau Sabarul 
mic a devenit un loc mlăştinos unde se adună mai ales primăvara apele pluviale. Cociocul este un lac în 
partea de Est a satului, fiind în legătură cu lacul Mamina din Berceni, de la care primeşte apă printr-un 
stăvilar şi după mai multe cotituri se varsă în vechea albie a râului Sabar. In trecut, Cociocul era acoperit 
cu stuf ce era folosit de localnici la acoperişurile caselor 7 . In anul 1964 mare parte din lac a fost amenajat, 
devenind heleşteu pentru pescuitul sportiv, administrat mai întâi de Filiala „30 Decembrie”, apoi de 
Filiala „Dinamo” 8 . 

Toponimele şi hidronimele localităţii Dobreni reprezintă o particularitate specifică oricărei localităţi 
româneşti, fiind în strânsă legătură cu activităţile omeneşti, cu factorii care alcătuiesc mediul înconjurător şi 
cu evenimente istorice 9 . 

Cele mai importante toponime şi hidronime locale sunt: 

- Castel : denumire dată de săteni ruinelor palatului lui Constantin Şerban; 

- Prinţesa: cartier locuit de localnicii care şi-au construit case pe locul curţii palatului lui 
Constantin Şerban; 

- Corlătescu: stradă în Dobreni ce duce spre localitatea Berceni, numele provenind de la moşierul 
Filip Corlătescu ce îşi avea reşedinţa la palatul nou de pe această stradă; 

- Linia mare: cea mai lungă stradă din localitate ce duce spre comuna Vidra. Astăzi se numeşte str. 
Vasile Militam; 


7 George Ioan Lahovari, Marele Dicţionar Geografic al României: alcătuit si prelucrat după dicţionarele parţiale pe judeţe, voi. 2, 
Ed. Socecu, Bucureşti, 1900, p. 541. 

8 Mihalache Micu Vasile, Studiu monografic , 1972, p.15. 

9 Gheorghe Dragu, Geografie istorică - curs universitar, Ed. Universităţii „D. Cantemir”, Bucureşti, 1992. p. 25. 





- Cenuşari : stradă în Dobreni care se mai numeşte şi Linia mică , unde au fost împroprietăriţi 
locuitorii cătunului Odăi prin reforma agrară din 1864. Astăzi se numeşte str. Constantin Şerban; 

- Spoitori: cartier din jumătatea estică a satului, locuit de etnicii rromi spoitori; 

- Ţigănie: cartier locuit de rromii „ţigani”, aflat lângă cimitirul satului; 

- Pe Vale: prelungire spre Nord a cartierului Prinţesa , pe partea de Est a Cociocului, unde locuiesc 
cei mai săraci rromi; 

- Linia a treia: stradă în spatele cartierului Spoitori unde locuiesc cei mai săraci spoitori. Se mai 
numeşte si La indieni\ 

- Răstoaca : vechea albie a râului Sabar aflată de-a lungul laturii sudice a satului; 

- Deal: denumire dată de săteni loturilor agricole din partea de Est şi Nord-Est; 

- Lagăr: teritoriu aflat spre localitatea Vărăşti, unde azi sunt construite noile case ale spoitorilor. 
Denumirea vine de la faptul că în timpul războiului Crimeii (1853-1856), s-a aşezat o tabără 
militară rusească; 

- Odăi: zonă din partea de Nord-Est a satului, spre Frumuşani unde, în sec. XIX, exista un cătun cu 
acelaşi nume; 

- Mecet: locul unde a fost cimitirul spoitorilor, aflat în partea de Sud-Est a Castelului. Până în 1895 
spoitorii erau de religie musulmană şi aveau cimitir separat; 

- Stupină: terenul din partea de Vest a satului, spre localitatea Vidra, aproape de actualul târg agricol, 
unde, în trecut, erau aşezaţi stupii moşierului; 





- Legiuite: teren în spatele Târgului agricol primit se pare de ţărani în urma unei reforme agrare; 

- Podul de pământ este un baraj din pământ care separă Cociocul de Mamina. Pe el se face legătura 
cu pământurile de la Deal 10 . 

1 Multe dintre numele toponimelor le-am aflat din discuţiile cu domnul Panait Nicolae, locuitor al satului. 






























































1.1.0 pagină de istorie românească 


N umele localităţii Dobreni este de origine slavă şi înseamnă bun, bine, o?/ cel frumos, iar 
vechimea lui ar putea coborî până în sec VI, când a pătruns primul val de slavi sudici 11 , 
întâmplător sau nu, la estul localităţii se află comuna Frumuşani, care ar reprezenta traducerea românească 
a Dobreniului. Informaţii concrete privind modul în care localitatea a primit acest nume nu avem, dar 
printre săteni circulă o legendă despre un jude sau cneaz, pe nume Dobre, bun la suflet, care adăpostea 
fugari, fiind cunoscut şi căutat de mulţi din împrejurimi. Oamenii săi îşi spuneau oamenii lui Dobre sau 
dobrenari şi de aici ar fi venit Dobreni 12 . 

Numeroasele fragmente ceramice descoperite cu totul întâmplător pe teritoriul vetrei satului, unele 
existând în micromuzeul şcolii, dar şi învecinarea cu localitatea Vidra, pe teritoriul căreia căreia s-a descoperit 
celebrul vas antropomorf Zeiţa de la Vidra, ne îndreptăţesc să credem că aici a existat o permanentă locuire 
umană ale cărei începuturi datează din neolitic. In localitatea Vidra, la 3 km de 
Dobreni, sub îndrumarea profesorului Dinu Rosetti, între anii 1932-1934, în 
punctul numit Măgura, în urma săpăturilor arheologice, au fost descoperite 
urme preţioase ce atestă prezenţa oamenilor în această zonă din cele mai vechi 
timpuri. Cea mai importantă descoperire pe teritoriul ţării noastre, ce datează 
din neolitic, cu o vechime de peste 7000 ani este Zeiţa de la Vidra. Cunoscută şi 
ca Venus de la Vidra, aceasta a fost găsită într-un sanctuar, alături de alte statuete, 
majoritatea feminine. Zeiţa, care personifică cultul fertilităţii, este de fapt un vas 
din lut ars, cu o înălţime de 43 cm şi este modelat în forma unui trup de femeie, 
amintind de figurinele de marmură descoperite pe ţărmul Mării Egee. In 
momentul descoperirii vasului, exista şi un pandantiv de aur legat spre zona 



11 C.C.Giurescu, D.C. Giurescu, Istoria Românilor din cele mai vechi timpuri până azi, Ed. Albatros, Bucureşti 1975, p. 19. 

12 Nichita Adrian, Monografia satului Dobreni, studiu dactilografiat, Dobreni, 1997, p. 10. 






pieptului, către care sunt îndreptate si braţele. întreaga suprafaţă a vasului este acoperită cu bogate motive 
ornamentale, realizate prin incizii şi subliniate cu culoare albă. Interesant este faptul că una dintre vechile 
denumiri ale localităţii Vidra, care astăzi corespunde unui cartier, este Străini-Dobreni. Probabil aici, cu ceva 
timp în urmă, aduşi de boieri sau veniţi de bunăvoie, s-au stabilit locuitori ce lucrau pământurie boierilor din 
Dobreni şi de aceea au fost numiţi străinii din Dobreni. 

Satul Dobreni este atestat documentar la 18 aprilie 1531 de un document din timpul Domnului 
Vlad al V-lea înecatul (1530-1531), ctitorul Mănăstirii Viforâta. Prin acest document, marele vornic 


Drăghici primea în stăpânire mai multe moşii printre care şi Dobreni: 

Din mila lui Dumnezeu , Io Vlad Voievod si domn a toată ţara Ungrovlahiei, fiul marelui Vlad voievod. Dă 
domnia mea această poruncă a domniei mele cinstitului vlastelin si primului sfetnic al domniei mele jupan Drăghici 
mare vornic si cufiii săi , ca să-Ifie ocină de la Drumul Baiului pană la stâlp si iarăşi pană la salcie , oricât este partea lui 
Nicula din Roşii , toată, pentru că a cumpărat 
jupan Drăghici vornic de la Nicula din Roşii 
pentru 100 florini galbeni si pentru 100 de 
oi si pentru trei sălaşe de ţigani si pentru un 
cal bun înseuat si înfrăuat si pentru un caftan 
bun. Pentru că a vândut Nicula de a sa bună 
voie , încă din zilele răposatului Radu voievod, 
care a pierit la Râmnic , însă fiară nici o silă , 
înaintea domniei mele si înaintea megiasilor 
lor ; ca nimeni dintre ei să nu fie volnic a 
întoarce această întocmire si vânzare. 

Şi iarăşi , jupanului Drăghici vornic 
astfel să-Ifie satele care se numesc Dinţeştii toţi 
Fisîianii toţi şi Dobrenii toţi şi Vladimireştii 13 
toţi , pentru că îi sunt vechi şi drepte ocine şi 
sate de moştenire ale lui. 

13 Satul Vladimireşti, azi dispărut, apare în documentele sec. XVI şi se afla la Vest de Dobreni. Credem că se afla la marginea 
actualei localităţi Vidra şi a dispărut în urma unor inundaţii. 






De aceea si domnia mea am dat jupanului Drăghici mare vornic, ca să-Ifie aceste mai sus zise ocine si sate 
de ocină si de ohabă, lui sifiilor lui, nepoţilor si strănepoţilor. Si la ei prădalnică să nufie, ci săfie celor rămaşi ai lor. 
Şi de nimeni neatins, după spusa domniei mele. 

Şi martori: jupan Drăghici mare vornic si jupan Vâlcsan mare logofăt si Radu vistier si Dragomir spătar si 
Udistepaharnic si Danciul comis si Staico stolnic si alt Staico mare postelnic. Ispravnic, Vîlcsan mare logofăt. 

Şi am scris eu, Neguit, în cetatea de scaun Tărgoviste, luna aprilie 18 zile, în anul 7039 < 1531 >. 

+ Io Vlad voievod, din mila lui Dumnezeu, domrl*. 

Menţiunea în documentul arătat, că Dobrenii, alături de celelalte sate, lui jupân Drăghici „îi sunt 
vechi şi drepte ocine şi sate de moştenire ale lui a ne duce la ideea că aceste sate, înainte de a aparţine lui 
Nicula din Roşii, au mai aparţinut familiei lui Drăghici, înaintaşilor săi, iar vânzarea din 1531 să fie o 
răscumpărare. Marele Vornic Drăghici, cumpărătorul Dobreniului, era fiul lui jupân Vintilă de la Floreşti şi 
îl întâlnim în hrisoavele domneşti încă din anul 1512, din timpul voievodului Neagoe Basarab, cu demnitatea 
de paharnic 15 . El este, potrivit unui document din 1605, 16 cel care a ctitorit, pe moşia sa, Schitul Stâmbu- 
Găiseni şi tot aici s-a îngropat el, soţia şi copiii lui: „pentru că a fost acest sat moşie a jupân Drăghici, fost 
mare vornic, apoi însuşi Drăghici la sfânta mănăstire când a întemeiat şi a zidit sfânta mănăstire Stâmbu şi 
după moarte, jupân Drăghici mare vornic s-au îngropat şi zac oasele sale în sfânta mănăstire, el şi soaţa lui 
şi fiii lui şi tot neamul”. Interesul marelui vornic Drăghici, cea mai impotantă persoană în stat după voievod 
la acea dată, pentru satul Dobreni precum şi ohaba dată, (scutirea de impozite şi prestaţii) arată importanţa 
acestei localităţi, locuită probabil de o comunitate bine închegată cu oameni gospodari şi harnici, capabili să 
muncească întreaga moşie. 

Un alt document care face menţiune la sat, dar şi la importanţa lui, datat 30 august 1577, este emis 
la Dobreni de Domnul Ţării Româneşti, Alexandru al II-lea (1574-1578), prin care dăruia moşia Bahan 
unui boier pe nume Vuia: + Din mila lui Dumnezeu, Io Alexandru voievod si domn a toată ţara Ungrovlahiei, 
fiul marelui sipreabunului Mircea voievod, fiul lui Mihnea voievod. 

14 D. R. H. - B, Ţara Românească, voi. III, pp. 177-179. 

15 George D. Florescu, Divanele Domneşti din Ţara Românească, voi. I, Bucureşti 1943, p. 195. 

16 D. R. H.- B, Ţara Românească, voi. II, pp. 201-202. 







Dă domnia mea această poruncă a domniei mele lui Vuia cu fiii lui , câţi Dumnezeu îi va da , ca să-Ifie 
ocină în B oh ani, a patra parte din sat , de peste tot hotarul\ din pădure si din câmp si din apă si din vie, pentru 
că a cumpărat-o de la jupâniţa Stanca , i-au pieritfiii ei, pentru 5000 aspri gata, la vreme de nevoie, de i-a 

pomenit cum se cuvine boierilor morţii. 

Iar apoi a avut Vuia pâră înaintea domniei mele cu fiii jupăniţei Stanca, mai sus scrisă, cu Barbul si 
Vladislav si cu nepoţii lor ; Socol, fiul lui Hamza si Vintilă, fiul lui Standul. Şi aşa parau ei pe Vuia, mai sus zis, 
înaintea domniei mele, că n-a vândut mama lor această mai sus.zisă ocină lui Vuia, mai sus-scris. Iar domnia 
mea am cercetat cu toţi cinstiţii dregătorii domniei mele că i-a vândut-o jupâniţa Stanca mama lui Barbu şi a lui 
Vladislav, lui Vuia, mai sus-scris, de a ei bunăvoie şi fără nici o silă. Deci au rămas Barbu şi Vladislav şi nepoţii lor, 
Socol şi Vintilă, de lege dinaintea domnieie mele. 

Pentru aceasta şi domnia mea i-am dat lui Vuia şi cu fiii lui şi nepoţilor şi strănepoţilor şi de nimeni 
neclintit, după porunca domniei mele. 

Şi martori pune domnia mea:jupân Dobromir mare ban şi jupan Ivaşco mare vornic şi jupân Neagoe mare 
logofăt şi jupân Stan mare spătar şi Mitrea vistier şi Braţul comis şi Gonţea paharnic şi Badea stolnic şi jupăn 
Stoica mare postelnic. Ispravnic, Dobromir mare ban al jiului. 

Am scris eu, Ivaşco din Lovişte, de la Boişoara. Am scris în satul Dobreni, în luna august 30 zile, ani 
curgători de laAdam 7085 (1577). 

+ Io Alixandru voievod, din mila lui Dumnezeu, domn 11 . 

In conţinutul documentului nu se face nicio referire la satul sau la moşia Dobreni, dar prezenţa şi 
emiterea documentului la Dobreni, de către voievodul ţării, venit de la Târgovişte, capitala ţării, chiar de ziua 
sa onomastică, Sf. Alexandru, arată importanţa localităţii, dar şi a boierilor din localitate la acea dată, precum 
şi existenţa unei case boiereşti, demnă de găzduirea unui voievod. Acest document voievodal datat la Dobreni 
ne îndeamnă să credem că aici exista un conac boieresc înainte de data emiterii documentului, deci înainte 
de voievodul Constantin Şerban. Este posibil să fi existat un alt conac pe locul căruia voievodul Constantin 
Şereban să fi construit celebrul conac de la Dobreni, sau este posibil să fi existat un alt conac în alt loc. S-a 
discutat mult timp despre posibilitatea existenţei unui conac pe malul drep al Cociocului, la aproximativ 


17 D. R. H.- B, Ţara Românească, Voi. VIII: 1576-1580, p. 95. 






50 m de biserică, actualmente în curtea 
familiei Colibăşeanu, unde se mai pot 
observa şi azi vagi urme de construţie 
solidă. 

Doi ani mai târziu, întâlnim 
iarăşi Dobrenii în documentele cance- 
lariei domneşti, căci un document din 
11 ianuarie 1579, semnat la Bucureşti, 
de voievodul Mihnea ne spune că 
logofătul Sibiiul a cumpărat ocina numită 
Dobreni si din cămp si din pădure si de 
pretutindeni de la Mihăilă si de la Nenciu 
si de la Neagoe si de la Musatpentru 1600 
de aspri 18 . 

Mai târziu, în octombrie 
1601, satul Dobreni îl găsim în 
proprietatea lui Radu Şerban, Domn 
al Ţării Româneşti între iulie 1602 
- decembrie 1610, mai-septembrie 

1611 19 . Voievodul Radu Serban, cel 

> 7 

care a refăcut Mănăstirea Comana, îsi 
avea principala reşedinţă la Coiani (azi Mironeşti, corn. Gostinari) aproape de Dobreni şi înainte de 
a ajunge voievod avea un imens domeniu boieresc format din 71 sate 20 . Moşia Dobreni, alături de cea 
de la Tântava, va fi dăruită de voievod Elinei, soţia popii din Dobreni 21 , sau soţia, probabil văduva unui 


18 D. R. H. - B, Ţara Românească, Voi. VIII: 1576-1580, p. 288. 

19 Ioan Scurtu, Ion Alexandrescu, Ion Bulei, Ion Mamina, Enciclopedia de istorie a României , Editura Meronia, Bucureşti, 2001, 
p. 94. 

20 Ioan Scurtu, Ion Alexandrescu, Ion Bulei, Ion Mamina, Enciclopedia de istorie a României , p. 95. 

21 N. Iorga, România , cum era până la 1900 , voi. 1,1972, Bucureşti, p. 233. 






popă Constantin din Bucureşti cu care Radu Vodă intrase în dragoste în 
timpul domniei lui 22 . Elina va lăsa moştenire Dobrenii fiului ei şi al lui 
Radu Şerban, Constantin, viitorul voievod al Ţării Româneşti. Constantin 
Şerban este cel care constuieşte pe malul drept al Cociocului, pe când era 



serdar în armata domnului Matei Basarab, o biserică cu hramul Adormirea 
Maicii Domnului. 



La sfârşitul sec. XVII moşia de la Dobreni se afla în proprietatea domnitorului Constantin 
Brâncoveanu (1688-1714), strănepot al voievodului Radu Şerban, Elina, bunica după mamă, fiind soră 
de tată cu voievodul Constantin Şerban. In ziua de 13 decembrie, în timpul războiului dintre Imperiul 
Austro-Ungar şi Imperiul Otoman, pentru a evita un conflict direct în Bucureşti, se retrage de la Cotroceni 


22 C. Gane, Trecute vieţi de doamne si domniţe , Ed. Junimea, Iaşi, 1971, p. 249. 









împreună cu familia, curtea şi garda domnească la Dobreni unde se afla un palat al Cantacuzinilor 23 . Văzâd 
că imperialii nu-1 urmăresc, a doua zi părăseşte Dobreniul, ocoleşte Bucureştiul prin partea de răsărit, trece 
pe la Mănăstirea Plătăreşti, apoi spre judeţele Prahova şi Saac (Săcuieni) şi se stabileşte la Ruşi (Fulga), 
moşie care aparţinuse unchiului său Şerban Cantacuzino 24 . 

In sec. XVIII satul Dobreni îl întâlnim în proprietatea familiei voievodului Ţării Româneşti Grigore 
al IV-lea Ghica 25 . Voievodul Ghica a avut două soţii, Maria şi Eufrosina, cu fiecare dintre ele având mai 
mulţi copii. Dăruieşte Marioarei, fiicei din a doua căsătorie, satul Dobreni, ceea ce a nemulţumit pe ceilalţi 
fii, iar după moartea domnului, începe un lung proces pentru moştenire 26 . Satul ajunge în proprietatea lui 
Dimitrie Ghica, fiul cel mic al primei soţii, dar se pare că nu printr-o judecată definitivă, ci Dimitrie l-ar fi 
câştigat la un joc de cărţi de la Constantin Filipescu, soţul Marioarei 27 . 

După intrarea în posesia moşiei Dobreni, Dimitrie Ghica îi acordă o atenţie deosebită, căci construieşte 
un nou conac boieresc la 500 m Nord de biserica satului, pe actuala stradă Filip Corlătescu, compus din 8 
camere, o baie şi două mansarde, având înjur un teren de 5000 m 28 , conac din care azi mai există vagi urme, 
iar curtea este în proprietatea unor cetăţeni care au întemeiat frumoase gospodării şi au construit case. Este 
cel care, în urma reformei agrare din 1864, strămută locuitorii cătunului sezonier pentru muncile agricole 
numit Odăi şi îi împroprietăreşte pe actuala stradă Constantin Şerban, ce se numea atunci Linia Odăi . 

Reforma agrară din anul 1864, din timpul domnitorului Alexandru Ioan Cuza, s-a făcut simţită şi la 
Dobreni. Au fost împroprietărite 11 familii de fruntaşi cu câte 6 ha, 70 de familii de mijlocaşi cu câte 3 ha 
şi 30 de pălmaşi cu câte 2 ha; total 111 familii împroprietărite cu 336 ha 29 . 

După Războiul de Independenţă, moşia Dobreni a fost împărţită în două loturi. Primul lot cu o 
suprafaţă de 1350 ha aparţinea Elenei Ghica, iar al doilea cu suprafaţa de 1250 ha aparţinea Măriei Ghica, 


23 Constantin Rezachevici, Constantin Brâncoveanu - Zărnesti 1690\ Ed. Andreas, Bucureşti, 2014, p. 98. 

24 Constantin Rezachevici, Constantin Brâncoveanu - Zărnesti 1690\ p. 340. 

25 Iancu Popescu, Studiu monografic , 1938, p. 40. 

26 Nichita Adrian, Monografia satului Dobreni , p. 13. 

27 Iancu Popescu, Studiu monografic , p. 41. 

28 Nichita Adrian, Monografia satului Dobreni , p. 13. 

29 Iancu Popescu, Studiu monografic , p. 52 





căsătorită cu baronul Hertz 30 . Primul lot a fost cumpărat în anul 1902 de Filip Corlătescu, iar după Primul 
Război Mondial, neavând moştenitori, l-a vândut Casei Rurale 31 . Conacul Boieresc împreună cu o suprafaţă 
de 50 ha a fost cumpărat de fraţii Bercowitz care l-au vândut apoi lui Gheorghe Mihail Codrescu, iar 
acesta, în perioada crizei mondiale, pentru a obţine prima de asigurare, a aranjat incendierea conacului care 
a fost distrus până la temelie 32 . înainte de incendiere au fost negocieri între boier şi Şcoala Dobreni, boierul 
propunând vânzarea conacului pentru a fi transformat în şcoală contra sumei de 100000 lei, negociere care 
nu s-a materializat 33 . 

Lotul al doilea al Măriei Ghica a fost donat în anul 1904 Societăţii „Patria”, în 1911 a fost cumpărat 
de Mihail Kalideru, iar acesta l-a lăsat moştenire fiicei sale Gabriela, căsătorită cu renumitul medic Daniel 
Danielopolu. După Reforma Agrară din 1921, cele două loturi s-au diminuat semnificativ după care au fost 
cumpărate de Obştea „Sabarul” şi împărţite în anul 1924 la 136 de familii 34 , ceea ce a făcut ca înainte de al 
Doilea Război Mondial să nu mai fie suprafeţe mari de teren la Dobreni. 

Locuitorii satului Dobreni, ca şi cei din celelalte sate din jurul Bucureştilor au participat la marile 
evenimente ale naţiunii române: Răscoala românească de la 1821, Revoluţia de la 1848, Unirea de la 1859. 
în Războiul de Independenţă au fost înrolaţi şase săteni, doi dintre ei, Lixandru Radu şi Ciobanu Marin, 
fiind ucişi în luptele de la Griviţa 35 . 

Răscoala ţărănească de la 1888, care a avut ecou în întreaga societate românească, a avut un impact 
major asupra locuitorilor din Dobreni. S-a declanşat pe un fond real de nemulţumire al ţăranilor, dar 
încadrarea ei în evenimentele politice agitate ale anilor 1886, 1887 şi 1888 şi analiza mai atentă a acestor 
evenimente la nivel naţional ne-ar putea îndemna să credem că a fost mai mult decât o răscoală. Scânteia 
s-a aprins la 21 martie la Urziceni (Ialomiţa) 36 şi s-a întins cu repeziciune în judeţele limitrofe: Ilfov, 
Prahova, Dâmboviţa şi Vlaşca, apoi, când răscoalele din această zonă erau pe punctul de a fi reprimate, alte 


30 Iancu Popescu, Studiu monografic , p. 54. 

31 Iancu Popescu, Studiu monografic , p. 54. 

32 Iancu Popescu, Studiu monografic , p. 70. 

33 Nichita Adrian, Monografia satului Dobreni , p 14. 

34 Nichita Adrian, Monografia satului Dobreni , p.14. 

35 Iancu Popescu, Studiu monografic , p. 72. 

36 Alex Mihai Stoenescu, Istoria loviturlor de stat în România , voi. I, Ed. Rao, Bucureşti, 2001, p. 64. 






mişcări au izbucnit în alte judeţe cum ar fi Buzău, Teleorman etc. Unul din centrele Răscoalei de la 1888 
a fost şi localitatea Dobreni, care la acea vreme aparţinea prinţului Dimitrie Ghica, fiul fostului domn al 
Ţării Româneşti Grigore Dimitrie Ghica (1822-1828), primul domn după regimul fanariot. Principalele 
cauze ale răscoalei izbucnite la Dobreni au fost incorecta aplicare a Legii agrare din 1864, ţăranii neştiind 
exact care le sunt pământurile, acestea nefiind parcelate, nealocarea pământurilor pentru însurăţei dar şi 
înrobitoarele contracte de învoieli agricole 37 . O cauză imediată a răscoalei a fost şi lipsa de porumb pentru 
hrană şi de nutreţ pentru vite, din cauza secetei puternice din anul 1887. Guvernul liberal, condus de I.C. 
Brătianu votase o lege prin care se acorda statului un credit de 3 milioane lei pentru a cumpăra porumb şi a-1 
împărţi ţăranilor 38 . împărţirea trebuia să se facă de către autorităţile locale pe baza unor tabele nominale în 
conformitate cu realitatea. Fie acest fond a fost insuficient, fie legea s-a aplicat defectuos, căci nu a rezolvat 
problema, fapt ce reiese şi din faptul că în timpul răscoalei ţăranii sparg magaziile proprietarilor, îşi împart 
grâul, porumbul, nutreţul şi le transportă la casele lor. Constrânşi, din lipsă de pământ, ţăranii erau obligaţi 
să accepte învoieli din ce în ce mai grele cu proprietarul sau cu arendaşul. Despre arendaşul moşiei spuneau 
că „îi jupoaie, le ia câte 10 băniţi de boabe la un pogon de porumb şi se poate întâmpla ca să facă numai 
atât pe tot pogonul, atunci ei plătind învoiala rămân cu nimic, deşi au muncit toată vara” 39 . Conţinutul unui 
contract din 1882, încheiat între fiica lui Dimitrie Ghica, Luiza Ghica şi plugarii din Dobreni, păstrat de 
Mihalache Micu Vasile, învăţător şi fiu al satului, ne arată situaţia grea în care se aflau ţăranii: 

Sătenii sunt obligaţi să plătească proprietarului 20 lei în două rate. 

- Vor ara 3 pogoane, semăna şi grăpa 1 pogon şi jumătate de pământ. Semănăturile se vor secera, 
face clăi ori snopi şi se vor transporta. In cazul în care nu vor face aceste munci, vor plăti câte 30 
de lei pentru fiecare fel de muncă neîmplinită. 

- Se va plăti câte 2,50 lei pentru fiecare vită mare şi 0,70 lei de fiecare vită mică pentru păşunat şi 
încă două zile de lucru pe moşie cu carul şi cu vitele trăgătoare. 

- Vor face fiecare câte două zile cu braţele când vor fi chemaţi. 

- Vor da fiecare câte 3 găini şi 10 ouă fără plată sau vor plăti câte 2 lei pentru găină şi 0,30 lei de ou. 

37 Constantin Corbu, Răscoala ţăranilor de la 1888 , Editura Ştiinţifică şi Enciclopedică, Bucureşti, 1978, pp. 8-9. 

38 Elena Ciucă, „Mărturii documentare privind răscoala din 1888 în judeţul Ilfov”, în Ilfov - File de istorie , volum coordonat de 
Virgil Vrabie, Bucureşti, 1978, p. 372. 

39 Arhivele Statului Fliala jud. Ilfov, Fond Tribunalul Jud. Ilfov, secţia IV, dos 71 / 1888, £ 12. 








- Proprietarul are dreptul pentru sumele ce subscrişii contractanţi îi datorează, a-i lua subscrisului 
produsele ce le are, socotindu-se chila de porumb pe 30 lei noi. 

- Locuitorii subscrişi nu au voie a lua locuri pe altă moşie atâta vreme cât pe moşia proprietăresei 
sunt locuri disponibile. Contrariu, vor plăti câte 50 lei pe vită mare şi 15 lei pentru vita măruntă şi 
preţurile îndoite pentru celelalte foloase de care se vor bucura pe moşia mea. 

- Când un subscris şi-a ridicat producţiile fără a corespunde, proprietăreasa este în drept a lua şi a 
popri pe seama sa vitele subscrisului ca despăgubire fără curs de judecată” 40 . 

La cauzele amintite mai sus se adaugă şi abuzurile administratorului moşiei Dobreni, Vasilache 
Georgescu despre care se spune că era un om crud, extrem de impulsiv şi violent. Acesta, cu ajutorul a patru 
bătăuşi - măciucaşi, reuşise să terorizeze întreaga comunitate, umilindu-i şi bătându-i pe ţărani fără niciun 
motiv 41 . De aceea, atitudinea administratorului Georgescu va face ca răsculaţii să se îndrepte în primul rând 
către casa în care locuia el. în ziua de 3 aprilie 1888, în timp ce multe sate din jurul capitalei erau răsculate, la 
numai două săptămâni de la scânteia de la Urziceni, în condiţiile în care la Berceni localitate aflată la 5 Km 
distanţă de Dobreni, pe drumul ce duce spre Bucureşti, în 2 aprilie se declanşase răscoala, administratorul 
Georgescu Vasilache cheamă oamenii la primărie, pentru a le aduce la cunoştinţă dispoziţii cu privire la munci 
şi obligaţii 42 . Prin acest gest prin care vroia să-şi întărească autoritatea nu face altceva decât să grăbească sau 
să ajute la declasarea revoltei la Dobreni. în timp ce oamenii aşteptau în faţa primăriei (azi magazin) a venit 
un dobrenar, Ghiţă Militaru, tatăl viitorului mare poet Vasile Militam, care i-a înştiinţat că locuitorii din 
Berceni s-au răsculat. Nu ştim exact dacă Ghiţă Militaru se întorcea de la Bucureşti sau a fost surprins cu 
treabă prin Berceni, dar cert este că el a cunoscut revolta din Berceni, ştia că locuitorii din Berceni în număr 
mare s-au dus la curtea proprietarului Ion Procopie şi au rupt porţile, acesta reuşind să fugă peste câmp, că au 
devastat nu numai conacul, dar şi locuinţa administratorului moşiei, au distrus mobila şi au luat o mulţime 
de provizii, hrană şi porumb 43 . Când s-a întors, le-a spus consătenilor „am rămas proşti, brava Berceni, ce-au 
făcut, au făcut bine” AA , informaţii care au incitat izbucnirea răscoalei la Dobreni. Plugarul Gheorghe Florea, 

40 Mihalache Micu Vasiele, Document , p. 63. 

41 Iancu Popescu, Studiu monografic , p. 75. 

42 Iancu Popescu, Studiu monografic , p. 75. 

43 Arhivele Statului Fliala jud. Ilfov, Fond Trbunalul Jud. Ilfov, secţia IV, dos 71 / 1888, f. 15. 

44 M. Roller, Documentele răscoalei ţăranilor din 1888 , Bucureşti, 1955, p. 62. 





după veştile aduse de Ghiţă Militaru, a luat legătura cu ţăranii din Câmpurelu, cu care Dobrenii forma o 
comună, dar şi cu cei din Colibaşi, printr-un spoitor 45 , îndemnând ridicarea la luptă. 

în noaptea de 3/4 aprilie, peste 100 de ţărani au mers la casa administratorului Georgescu spre a-i 
cere socoteală, dar acesta apucase să fugă 46 . Negăsindu-1, s-a trecut la devastarea casei acestuia, a conacului 
şi a anexelor. Acest lucru reiese şi din telegrama nr. 12, din 6 aprilie, către principele Ghica, trimisă de 
servitorul său Perieţeanu: „astă noapte, o ceată de indivizi a dat foc caselor lui Vasilache şi devastând noul 
palat al măriei voastre. Rog interveniţi a se trimite forţele armate căci tâlhăriile sunt îngrozitoare” 47 . 

Pentru liniştirea evenimentelor de la Dobreni, unde prorietarul moşiei era prinţul Ghica, preşedinte 
al Senatului atunci, a fost însărcinat ginerele său, colonelul Vlădoianu. Acesta a venit în sat în fruntea 
unui escadron de cavalerie, dar, neputând face faţă, căci sătenii erau bine organizaţi, s-a retras spre Vidra 
cerând întăriri 48 . în timpul încercării lui Vlădoianu de a pătrunde în sat se petrece un episod amuzant, căci 
cârciumarul din Dobreni, Nae Popescu, fost luptător în Războiul de Independenţă, având o voce gravă, 
impunătoare se adresează soldaţilor aflaţi în goana cailor: Săbiile în teacă , descălecarea! Soldaţii au crezut că 
ordinul este dat de colonelul Vlădoianu şi s-au grăbit să-l execute. în învălmăşeala creată, mulţi soldaţi au 
căzut de pe cai, unii dintre ei rănindu-se, spre amuzamentul sătenilor. Urmare a acestui fapt, prin telegrama 
numărul 28 din data de 4 aprilie, către Parchet, cârciumarul Popescu este declarat instigator periculos, cap 
al răscoalei 49 . 

Pentru înăbuşirea răscoalei de la Dobreni au fost aduse alte companii de infanterie de la Giurgiu 
şi un escadron de cavalerie. Trupele au putut intra în sat pentru a restabili liniştea abia în data de 16 
aprilie, în condiţiile în care în localitatea Berceni, în data de 4 aprilie răscoala era liniştită. Comunicatele 
superiorilor privind evenimentele din Dobreni aveau caracter de front, conform Monitorului Oficial din 
17. 04.1888 50 . 


45 Iancu Popescu, Studiu monografic , p.48. 

46 Nichita Adrian, Monografia satului Dobreni , p. 16 

47 Constantin Corbu, Răscoala ţăranilor de la 1888, p. 219 

48 Iancu Popescu, Studiu monografic, p. 50 

49 Iancu Popescu, Studiu monografic, p. 51 

50 Constantin Corbu, Răscoala ţăranilor de la 1888, p. 227. 





Din Dobreni au fost arestaţi 16 ţărani şi duşi la penitenciarul Văcăreşti, dintre care 9 au fost 
condamnaţi: Nae Popescu, Gheorghe Florea, Ghiţă Militam, Gheorghe Ene, Ion Dobre, Ivan Marin, Stan 
Popa, Stoian Voicu şi Ilie Manea 51 . 

Presa vremii a fost interesată de mişcarea de la Dobreni, catalogând-o ca fiind una violentă. Ziarul România 
Liberă scria la 6 aprilie un articol intitulat La Dobreni afost dărâmat castelul preşedintelui senatului , iar ziarul Lupta 
publica în 9 aprilie articolul Atrocităţi săvârşite la Dobreni. Ziaml Epoca nr. 714, din 8 aprilie scria: „satul este ocupat 
milităreste si s-a inter- 

y y 

zis locuitorilor a ieşi 
din casă să-şi vază de 
muncă, ba chiar acei 
ce-si lucrau viile cu 
femeile şi copiii lor au 
fost siliţi cu brutalitate 
a se întoarce în sat si a 
se închide în bătătura 
casei”. 

Prinţul 
Dimitrie Ghica în 
acelaşi ziar, dar din 
12 aprilie spunea: „se 
poate vedea cum au 
incendiat cu desăvârşire 
casa intendentului meu : , 
întrebuinţând chiar si 
petrol pentru a arde si 

distruge toate obiectele ce conţinea si mai cu deosebire registrele si condicele administraţiei de moşie si cum au devastat 
celelalte clădiri ale proprietăţii, distrugând chiar si împrejmuirea si pomii roditori. ” 

51 Arhivele Statului Fliala jud. Ilfov, Fond Tribunalul Jud. Ilfov, secţia IV, dos 71 / 1888, f. 17. 





























































Telegrama din 21 aprilie a colonelului Vlădoianu către socrul său, prinţul Ghica, în care spune ţăranii 
au început munca câmpului ” ne arată încheierea mişcării de la Dobreni şi revenirea la treburile cotidiene 52 . 

Răscoala de la Dobreni a înregistrat forme violente prin amploarea ei chiar dacă nu s-au înregistrat 
victime. In zonele învecinate, la Berceni, armata a împuşcat un ţăran, iar la Vărăşti a ucis unul şi a rănit 

doi. Deşi înăbuşită, răscoala a determinat autorităţile să ia în 
seamă problema ţărănească a pământului. Astfel, 111 locuitori 
au fost împroprietăriţi cu loturi având suprafeţe între 2 şi 5,3 ha 
conform legii din 1864 53 . Administratorul moşiei a fost înlocuit, 
iar noul administrator a redus obligaţiile contractuale. 

In timpul Răscoalei din 1907, la Dobreni a fost linişte, 
după cum reiese şi dintr-o telegramă trimisă de învăţătorul 
Iancu Popescu la Giurgiu, chiar dacă s-a încercat răscularea 
locuitorilor prin răspândirea manifestelor Către săteni şi Un 
cuvânt asupra învoielilor agricole 54 . In Războiul Balcanic din 
1912-1913 au participat 45 de locuitori, fără să fi murit cineva, 
iar toţi participanţii au fost medaliaţi cu distincţia Avântul 

T w . •» 

arii . 

In Primul Război Mondial au participat 160 de lucuitori, 
36 din ei pierzându-şi viaţa: Constantin M Ilie - plutonier, Ion 
Micu Radu, Petre I. Manolescu, Gheorghe D. Panait - sergenţi, 
Năstase N. Radu, Aristide Gheorghe, Micu Gh. Guriţă - caporali 
şi soldaţii Demostene Marin, Toma Gh. Popa, Tudor M. Dima, 
Pană Dr. Oprea, Radu Şerban, Mihalache A. Nicu, Marin N. 
Marin Nicolae II Constantin, Marin Micu Păun, Mihail V. Anghelescu, Andrei N. Dumitru, Ivan Gh.T 
Militam, Tudor Z. Nicolae, Zaharia Geh. Militam, Pascale I.C. Asan, Ion Milea Constantin, Dumitru C. 



52 Constantin Corbu, Răscoala ţăranilor de la 1888, p. 229. 

53 Nichita Adrian, Monografia satului Dobreni, p 17. 

54 Nichita Adrian, Monografia satului Dobreni, p 17. 

























Vişineanu, Ştefan Gh. Croitoru, Nicolae N. Coman, Micu Voicu Căldăraru,Gheorghe Oprea, Constantin 
I Preda, Constantin R. Preda, Dumitru N. Lăutaru, Marin, Creteşteanu, Dumitru D. Asan, Gheorghe T. 
.Micică, Ion Gh. Constantin, Gheorghe D. Văleanu. Pentru faptele de eroism au fost decoraţi cu medalia 
Bărbăţie şi Credinţă ostaşii Ion D. Ene, Mihai N. Ştefan, Gheorghe Marinescu, şi Stan Gh. Ungureanu. 

In al Doilea Război Mondial au fost înrolaţi 45 de locuitori din Dobreni, iar 11 au pierit pe diferite 
fronturi: Anghelescu Simion, Căldăraru Dumitru, Chiriac Gheorghe, Colibăşeanu Petre, Florea Vasile, 
Italaua Petre, Nicolae Dumitru, Păun Gheorghe, Popescu Ion, Vişineanu Ştefan şi Voicu Ion. 

In timpul Revoluţiei din 1989 la Dobreni au avut loc manifestări de bucurie, s-a defilat pe 
străzile localităţii strigându-se lozinci anti-comuniste şi interpretându-se cântecul patriotic ce va deveni 
Imnul de stat al României, Desteaptă-te române. Ca în multe alte localităţi, s-a pătruns cu forţa în şcoală 
distrugându-se tablouri, albume, cărţi, reviste, steaguri, materiale ce aveau legătură cu regimul comunist. 






II. Biserica Adormirea Maicii Domnului 
- O ctitorie peste veacuri 



Biserica satului Dobreni, cu hramul Adorm ir ea Maicii Domnului, este, ctitoria lui Constantin Şerban 
Basarab Domn al Ţării Româneşti şi a fost construită pe când era serdar, între anii 1642-1646, fiind 
sfinţită în ziua de 15 august 1645. 

Descrisă frumos de Paul de Alep în 
scrierile sale în care spune că „în mijlocul 
(grădinii conacului) este un chioşc frumos 
şi lângă el o biserică foarte mare de 
piatră” 35 credem că biserica la momentul 
construirii era încadrată în curtea 
conacului lui Constantin Serban, ceea 
ce nu reprezintă ceva neobişnuit pentru 
acele timpuri. Drumul comunal care trece 
acum pe lângă latura de Est a bisericii nu 
era, iar legătura dintre biserică şi conac se 
făcea printr-un pod peste apa Cociocului, 
prin actuala curte a familiei Colibăşeanu. 

Exită o legendă printre săteni că între 
conac şi biserică ar exista un tunel pe sub 
apa Cociocului, lucru neconfirmat însă de 
săpăturile desfăşurate aici. 


55 Paul de Alep, Jurnal de călătorie, p. 230. 






























Marele istoric Nicolae Iorga, vizitând la sfârşitul sec. XIX biserica din Dobreni, rămâne impresionat 
şi consemnează: „dintr-un desiş de arbori supţirateci, având la picioarele lor vechi cruciuliţe albe despărţite 
prin ruginii frunze moarte se înalţă biserica mare, puternică, frumoasă” 56 , iar preotul istoric Marin 
Dumitrescu, în lucrarea Istoricul a 40 de biserici din România ,face o frumoasă descriere afirmând că, „deşi e o 
biserică de ţară, are o însemnătate deosebită, fiindcă e întemeiată de acel personaj distins, acel muritor fericit, 
Domnitorul Ţării Româneşti, întemeietorul Sfintei Mitropolii din Bucureşti, mama bisericilor din întreaga 
Ţară Românească 57 . 

Aşezată pe malul drept al Cociocului, ridicată din cărămidă în formă de navă, biserica este o 
construcţie impunătoare cu dimensiunile exterioare de 21m lungime, 10 m lăţime şi 17 m înălţime, iar 
cele interioare de 19 m lungime, 

8 m lăţime şi 9 m înăţime. 

Construită în stil tradi- 
ţional-medieval, cu latura de la 
răsărit dispusă în semicerc, cu o 
singură turlă aşezată pe pronaos, 




56 Nicolae Iorga , Jurnal de călătorie , p. 234. 

57 Pr. Marin Dumitrescu, Istoricul a 40 de biserici din România , voi. III, Bucureşti 1902, p. 53. 
















ce a servit iniţial drept clopotniţă, la care se avea acces printr-o uşă aflată în pronaos şi o scară de lemn în 
spirală, biserca din Dobreni străluceşte şi azi ca o dropie de argint din poveşti 58 . 

Exteriorul Bisericii este împodobit cu decoraţiuni exterioare ce constau în modele, arcade executate 
în tencuială, dispuse pe două rânduri şi delimitate de un brâu. Remarcabile sunt ancadramentele ferestrelor 
şi portalul, cioplite în piatră de un meşter iscusit, obişnuit cu ornamentaţia orientală. 

Turla bisericii se compune din două trepte, prima treaptă din zidărie este de formă pătrată, se continuă 
cu o a doua treaptă din lemn, învelită cu tablă zincată de formă octogonală, al cărei acoperiş are formă de 
cupolă. 

Deasupra intrării 
în biserică se află 
pisania cioplită în piatră 
cu caractere chirilice şi 
pe care este scris: Cu 
bunăvoinţa Tatălui si 
cu ajutorul Fiului si cu 
săvârsitul Sfânt Duh , 
ridicatu-s-au această 
sfântă si dumnezeiască 
biserică pre hramul prea 
cinstitei si sfintei Uspenii 
bogorodiţe în zilele prea 
luminatului Io Matei 

Voievod Basarab si au făcut din temelie jupăn Constantin Vel serdar iară Io Şerban Voievod si jupăniţa Bălasa. 
Scris la anul 7151 august 15 Ispravnic Vladulu Logofăt 59 . 

Altarul semicircular este acoperit cu semicalotă, iar nişele pastoforiilor sunt săpate în grosimea zidului. 


58 Dumitru Manolache, Biserica din Dobreni , ca o dropie de argint , articol în Ziarul Lumina, 5 oct. 2010. 

59 N. Iorga, Inscripţii din Bisericile României , voi. I, Bucureşti, 1908, p. 89. 








încăperea este luminată printr-o fereastră aşezată în axul longitudinal şi printr-o ferestruică la proscomidie. 
Există o ieşire în partea de Sud, prin diaconicon. 

Naosul este despărţit de pronaos prin trei arcade semicirculare, cu arhivolte cu intrare, încheiate în 
acoladă, sprijinite pe doi stâlpi circulari din zidărie masivă, fără baze şi cu capiteluri dreptunghiulare joase, cu 
colţuri teşite. Este înalt, dreptunghiular, acoperit cu o calotă amplă ca deschidere, sprijinită pe padantivi şi pe 
arcuri semicirculare puternice. Arcurile sunt terminate în console de zidărie fără profilaturi speciale, aşezate 
în continuare pe pilaştri de colţ mult aplatizaţi. Naosul este luminat simetric prin două ferestre laterale. 
Ulterior a fost deschisă încă o fereastră pe peretele sudic în registrul superior. Există o ieşire în partea de 
Nord, foarte aproape de catapeteasmă. 

Pronaosul aproape pătrat, mai mic ca deschidere decât naosul, dar tot atât de înalt, este acoperit şi el cu o 
calotă spijinită pe pandantivi, pe arcuri masive şi pe pilaştri de colţ. Zidul vestic este îngroşat vizibil faţă de ceilalţi 


























pereţi, deoarece pe el se sprijinea greutatea turnului-clopotniţă. Pronaosul este luminat de două ferestre aşezate 
asimetric din pricina uşii de acces în turnul cu scară. Fereastra de pe peretele de Sud se află la mijlocul peretelui, 
iar cea spre Nord se află la extremitatea estică a peretelui, aproape de arcadele care fac legătura cu naosul. 

Pardoseala bisericii este realizată din bucăţi mari de piatră naturală peste care timpul şi-a pus 
amprenta. In pronaos, pe pardoseala de lângă peretele sudic, se află mormântul Ilincăi, mama lui Constantin, 








mormânt deasupra căruia este aşezată o placă funerară pe care este gravat în limba slavonă următorul înscris: 
Din mila lui Dumnezeu cu ajutorul Precistii creştinul si luminatul Domn , Io Constantin Şerb an Voievod pus-am 
această cinstită piatră pe cinstită groapă pe oasele maicii mele Elena ce s-a pristăvit in zilele lui Io Matei Voievod 
august 7 văleat 7150 si am pus această piatră in zilele lui Io Constantin Voievod văleat 7164 60 . 

Timpul şi-a pus amprenta şi asupra bisericii din Dobreni care a cunoscut mai multe etape de 
restaurare, dar şi de înfrumuseţare. Turla originală construită din cărămidă, aşa cum o vedem în tabloul 
votiv a căzut probabil în urma unui cutremur. In locul ei a fost construită una din paiantă, probabil în 
timpul cănd moşia aparţinea prinţului Ghica, dar nici aceasta nu a rezistat, deoarece a căzut pradă unui 



60 N. Iorga, Inscripţii din Bisericile României , p. 89. 
























incendiu, pe 5 ianuarie 1895, incendiu localizat de săteni. A fost 
construită apoi actuala turlă din lemn, învelită cu tablă zincată. 

în anul 1899, pentru o mai bună iluminare, ferestrele au 
fost lărgite, ancadramentele din piatră au fost înlăturate, pictura 
în frescă a fost acoperită cu un strat de tencuială şi apoi pictată 
în ulei.Se pare că acum a fost construit cafasul şi pridvorul, care 
mai târziu vor fi înlăturate. Eliminarea ornamentelor ferestrelor 
a atras atenţia profesorilor V. Drăghiceanu şi Dimitrie Onciul 
care, vizitând biserica din Dobreni în anul 1931, remarcau, 
„frumoase cadre de fereastră stau azvârlite afară, iar chenarul 
uşii, cu admirabile săpături orientale împodobeşte minunat uşa 
de intrare” 61 . 

în anul 1927 biserica a fost repictată în ulei, iar în anul 
1935, deoarece structura de rezistenţă a turlei din lemn nu mai 
putea susţine clopotul bisericii, a fost construită o nouă clopotniţă 
din cărămidă la intrarea în curtea bisericii, clopotniţă împodobită 
astăzi cu frumoase picturi. 

în anul 1969 biserica a fost restaurată cu aprobarea 
Direcţiunii Monumentelor Istorice, restaurare în cadrul căreia 
ancadramentele ferestrelor au fost repuse, s-au fixat grile de fier 
forjat pentru siguranţă, pridvorul şi cafasul au fost înlăturate, 
pictura în ulei din pronaos a fost decapată. Tot acum a fost 
introdusă lumina electrică. Valoarea acestor lucrări s-a ridicat 
la suma de 56200 lei, cea mai mare parte fiind donată de 
credincioşi, Arhiepiscopia Bucureştilor contribuind cu suma 
de 10000 lei. 


61 V. Drăghiceanu, Câteva Monumente din Muntenia, în B.C.M.I., 1931, p. 133. 



























Afectată grav de cutremurul din 9 
martie 1977, între anii 1982-1984 s-au 
efectuat ample lucrări de consolidare, lucrări 
suportate exclusiv de enoriaşii parohiei. 
Tencuiala exterioară a fost îndepărtată până 
la cărămidă, s-au implementat trei centuri din 
beton armat unite cu 14 stâlpi de susţinere, în 
interior s-au montat tiranţi, iar exteriorul a 
fost refăcut în praf de piatră. 

După anul 2012, gardul împrejmuitor 
al bisericii cu o lungime de peste 200 m a 
fost refăcut din cărămidă, iar exteriorul celui 
stradal a fost pictat cu scene biblice din viaţa 
şi activitatea Mântutorului Hristos. A fost 
construit un altar de vară unde se săvârsesc 
slujbele religioase în zilele cele mai călduroase, 
iar în prezent se lucrează la amenajarea 
cancelariei parohiale şi la înfiinţarea unui 
muzeu parohial. 


Mormântul preotului Dimitrie Văleanu 

Preot Dumitru Biolănescu 


Preot Vasile Păduroiu 


Dintre preoţii slujitori ai Parohiei Dobreni amintim: pr. Geantă (+1825), 
pr. Gheorghe (1825-1850), pr. Radu Dimitrie, pr. Ion, pr. Văleanu (+1926), 
pr. Constantin Popescu (1926-1937), pr. Dumitru Biolănescu (1937-1966), 
pr. Vasile Păduroiu (1966-1981), pr. DimaTănase (1982-2012), iar din anul 
2012, pr. Dima Adrian. 


Preot Constantin Popescu 










II.l. Pictura Bisericii 


Pictura originală în frescă din anul 1646 a fost masiv afectată de intervenţii ulterioare. In anul 1899 
a fost complet acoperită de o pictură în ulei, tributară stilului „realist” academizant al epocii. Acest strat 
al picturii în ulei a suferit o restaurare în anul 1927. In anul 1969, pictorul Traian Trestioreanu a decapat 
pronaosul, scoţând la iveală valoroasa pictură de la 1646. Decaparea s-a făcut până la nivelul arcurilor de 
susţinere a calotei, deşi la picioarele acestor boltiri mici fragmente ornamentale şi câteva medalioane indicau 
faptul că fresca există în continuare sub pictura de ulei. Restul pronaosului va fi decapat odată cu lucrările de 
restaurare a întregii picturi. Azi pictura originală poate fi văzută în pronaos, la diaconicon şi la proscomidiar 
unde, deasupra ferestrei, se păstrează un fragment de inscripţie, probabil o listă iniţială de pomeniri în care 
vor fi fost menţinonaţi meşterii şi pictorii bisericii. 

Intre anii 1988-2005, prin grija şi implicarea preotului DimaTanase, s-a desfăşurat, cu aprobarea şi 
sprijinul Ministerului Culturii, un proces amplu şi complex de restaurare a picturii. Intre anii 1988-1993, 
pe cheltuiala enoriaşilor parohiei, pictorul Mihăilă Cuc a restaurat pictura în ulei din altar şi naos. Intre 
anii 1995-2005, cu finanţare de la Ministerul Culturii, a fost mai întâi decapată porţiunea nefinalizată 
în 1969 din pronaos, apoi restaurată întreaga pictură originală din pronaos de către pictorul restaurator 
Romeo Andronic. 

Programul iconografic al bisericii este următorul: 

Altar: 

• pe boltă este pictată Maica Domnului cu pruncul pe genunchi străjuită de doi Arhangheli, iar 
deasupra ei, în cheia bolţii, Cel Vechi de zile cu nimb triunghiular, binecuvântând-o şi între ei, 
de-a lungul axului longitudinal care îi uneşte, o coroană pe care scrie „Mai înaltă decât cerurile”; 

• pe registrul Sfinţilor Ierahi, de la Nord la Sud sunt pictaţi Sf. Arhidiacon Ştefan cu orar şi 
cu o machetă de biserică, Sf. Nicole, Sf. Spiridon, Sf. Ioan Gură de Aur, Sf. Vasile cel Mare 
şi Sf. Grigore Teologul, bust deasupra nişei diaconiconului; 

• în diaconicon este pictură originală sunt doi sfinţi, unul fiind Sf. Simon; 







• în proscomidiar este frescă origi¬ 
nală reprezentând viziunea lui 
Petru din Alexandria. Pe bolta 
nişei Iisus sub baldachin spre 
Est şi Petru spre Vest. Deasupra 
ferestrei se află fragmentul de 
inscripţie-pomelnic. In naos 
pictura este în ulei astfel: 

• pe cupolă Iisus Pantocrator în¬ 
conjurat de serafimi şi heruvimi; 

• pe pandativi cei patru evanghe- 
lişti: Matei, Marcu, Luca şi Ioan; 

• pe timpanul de Nord: învierea 
Domnului; 

• pe timpanul de Sud: Naşterea 
Domnului , scenă tăiată de o 
fereastră de sorginte târzie; 

• pe timpanul de Vest: deasupra 
arcadelor care dau spre pronaos - 
Adormirea Maicii Domnului; 

• în registrul inferior avem pictat 
pe peretele Nordic de la Vest spre 
Est pe Sf. Martiri Teodor, Nestor 
şi Dimitrie, apoi fereastră cu glaf 
decorat cu cruci şi surmontat 
de un cap înaripat de înger 
şi în continuare Sf. împăraţi 
Constantin si Elena; 

• pe peretele sudic de la Est la Vest avem pe Sf. Gheorghe, glaful ferestrei decorat cu cruci şi surmontat 
de un cap înaripat de înger, Deisis - Hristos împărat aşezat pe tron şi Sf. Haralambie; 

• pe peretele vestic, deasupra arcadei centrale, Urcarea Sf. Ilie la cer , deasupra arcadelor laterale câte un 
serafim, iar pe stâlpi două medalioane cu Iisus Arhiereu şi cu Sf. Pantelimon. 

In pronaos pictura este în frescă originală restaurată astfel: 

• pe cupolă este pictat Iisus Emanuel înconjurat de patru cete de îngeri, dispuse în cele patru puncte 
cardinale; 

• pe pandativi simbolurile celor patru Sf. Evanghelişti: înger, vultur, viţel şi leu; 

• pe cele patru timpane şi primul registru de pe cei patru pereţi sunt pictate 24 de scene care formează 
Acatistul Maicii Domnului. Pe perete estic prima scenă din registru este Bunavestire la fântână , apoi 
pe timpanul de Est două sunt scene ale Buneivestiri. In continuarea registrului estic avem Pogorârea 
Duhului Sfânt , Vizita Maicii Domnului laElisabeta ., îndoiala luilosif.Vt timpanul de Sud avem Naşterea 
lui Iisus şi Drumul Magilor, iar pe registrul sudic închinarea magilor , întoarcerea magilor în Babilon , 
Fuga în Egipt , Prezentarea la Templu. Pe timpanul de Vest sunt reprezentate Iisus adorat de Creator şi 
Văzând naştere străină, iar pe registrul vestic Cu totul a fost întru cei de jos , Toatăfirea îngerească , Maica 
Domnului si retorii , Iisus Mântuitor. Pe timpanul de Nord sunt pictate Maica Domnului Ocrotitoarea 
şi Iisus Hristos Pantocrator, iar pe registrul nordic Maica Domnului Luminătoarea , Iisus dezlegătorul de 
păcate , Maica Domnului adorată ca o biserică vie şi Oprealăudată Maică. 

• Pe registrul următor pe cei patru pereţi sunt pictate Cele şapte Sinoade ecumenice, începând de pe 
peretele estic din stânga. Pe peretele nordic, în dreapta, ultima scenă după Sinodul şapte ecumenic 
este pictată scena Intrării sfintelor icoane în Biserică. 

• Registrul inferior cuprinde friza sfinţilor în picioare. Pe peretele vestic, păzind parcă ieşirea, avem pe 
Sf. Arhangheli Mihail şi Gavriil, încadraţi de Sf Efrem şi Sf. Sava. Pe peretele sudic avem Sf. Mucenici, 
iar pe perete nordic, în colţ, pe Sf. Cristofor. Pe perete nordic din pronaos se află şi tabloul votiv cu 
Constantin Şerban vel serdar şi jupâniţa sa Bălaşa, ţinând macheta bisericii. Intre ei, sub bisericuţă, 
este fiica lor, coconiţa Bălasa. Sub tabloul votiv se află uşa de acces în turnul scării, iar în continuarea 
tabloului votiv sunt pictaţi Maica Domnului şi Sf. Fără de Arginţi Cosma şi Damian. 





• Remarcăm faptul că deasupra 
intrării, pe peretele vestic, a 
fost pictat un rulou desfăşurat 
pe care urma să fie scrisă 
pisania, dar care a rămas liber. 

Mai putem face menţiunea 
că pe stratul de pictură originală 
apar în mai multe locuri grafitti 
vechi,uneori cu detalii pitoreşti: 
de pildă pe peretele sudic, în 
registrul inferior, lângă un Sf. 
mucenic e zgâriată imaginea 
unui turc cu turban călare pe 
un cal, destul de elegant trasat, 
iar alături apare un cerb desenat 
ceva mai stângaci. Multe dintre 
aceste grafitti conţin nume şi 
date scrise cu litere chirilice, 
ceea ce ne face să credem că 
vechimea lor ar putea veni de 
la copiii care au învăţat „carte” 
în „tinda bisericii”, acolo unde 
a apărut şi funcţionat prima 
scoală românească. 

La o analiză mai atentă a 
picturii din pronaos, putem 
remarca, că organizarea icono¬ 
grafică nu a avut în programul 
iniţial nicio aluzie eshatologică 

specială care ar putea ilustra intenţia ctitorului de a o transforma în necropolă de familie. Alegerea temelor 
se conformează legilor de decor specific simbolicii spaţiului arhitectonic al pronaosului, aceste teme fiind 
cele mai frecvente în bisericile munteneşti din sec. XVII. In pictarea fiecărei biserici apar inerente variaţii 
care ţin de racordarea imaginilor la spaţiul monumentului respectiv, de educaţia artistică a pictorilor, dar 
şi de erminiile folosite. In cazul Imnului Acatist al Maicii Domnului, Cornelia Pillat 62 remarcă o serie de 
detalii sugestive pentru tipurile de variaţii care pot să apară în cadrul unor teme şi spaţii consacrate ale 


62 Cornelia Pillat , Ansamblurile de pictură de la la Mănăstirea Plătăreşti si Biserica Dobreni, în Nr. 3,1971, p. 61. 

artei de tradiţie bizantină. Astfel cele trei scene ale Buneivestiri nu au fost pictate în ordine cronologică, 
ci în funcţie de spaţiul architectonic dat. Redactarea primelor 12 scene subliniază un caracter istoric- 
narativ, iar celelate 12 un caracter simbolic, model preferat de iconografia athonită. Dincolo de toate 
aceste detalii, trebuie subliniat faptul că „în ultimă instanţă, ştiinţa zugravilor a constat din alegerea acelor 
tipuri iconografice care să convină unor decoraţiuni monumentale în care simbolismul dogmatic să nu 
fie diluat de naraţiune” 63 . Severitatea dogmatică a picturii reiese din alegerea pictării celor Şapte sinoade 
ecumenice, sinoade la care s-au hotărât dogmele infailibile pentru apărarea credinţei, confirmarea nu 
numai a întrupării şi dumnezeirii, dar şi preacinstirea Maicii Domnului, cinstirea sfinţilor şi a icoanelor. 
Ultima scenă a Acatistului, Intrarea Icoanei Maicii Domnului în Biserică , în mijlocul alaiului care are în 


63 Cornelia Pilat, Ansamblurile de pictură de la la Mănăstirea Plătăresti si Biserica Dobreni , p. 62. 
























frunte pe împărăteasa Teodora şi pe fiul său Mihail şi care ilustreză sfârşitul războiului icono-clast, face 
legătura Acatistului cu Sinoadele ecumenice 64 . Toate acestea întăresc cultul icoanelor, dar şi al Maicii 
Domnului, subiecte atacate des la vremea aceea de bisericile reformate. 

Una din părţile cele mai interesante ale bisericii rămâne remar-cabilul tablou votiv păstrat în fresca 
orginală. Descrierea acestuia de către Cornelia Pillat, luând drept termen de comparaţie reprezentarea 
votivă de la Plătăreşti este deosebit de sugestivă: „Portretele ctitorilor sunt realizate mai savant decât 
cele de la Mănăstirea Plătăreşti, oglindind nu numai o deosebită tehnică, dar şi o mai mare înţelegere. 
Trupurile înalte apar plate, dematerializate, conform prescripţiilor. Figurile au însă o uşoară rotunjime şi 
relief, create prin umbre subţiri, acuarelate. Portretele nu au spiritualizarea de tradiţie bizantină, tratarea 



64 Cornelia Pillat, Pictura murală din epoca lui Matei Basarab , Ed. Meridiane, Bucureşti, 1980, p. 46. 


































lor duce cu gândul la fineţea miniaturilor persane. Cel al lui Constantin Şerban este un adevărat portret 
de caracter. Ochii lui alungiţi sub sprâncenele arcuite rămân ca aceia din icoane, dar pupilele negre au 
fost mult mărite, dându-se astfel densitatea privirii. Nasul lung, subţire şi coroiat, taie ca un arc încordat 
figura cu maxilare colţuroase, accentuând expresia voit hotărâtă. Buzele subţiri, strânse pretenţios şi 
meschin, apar mici, între mustaţa subţire şi barba scurtă ce prelungeşte bărbia mică, lipsită în fond de 
energie. Chipul Bălaşei este însă deosebit de sensibil redat, căci din ovalul rotund, delicat şi alb, cu ochii 
mari şi gura juvenilă, se desprinde o expresie de o revenire naivă, dulceaţă şi cuminţenie" 65 . La toate 
acestea ne permitem să remarcăm şi noi sensibilitatea şi eleganţa, dar şi somptuozitatea costumelor 
atent redate. 

Pictura din pronaosul Bisericii este de foarte bună calitate şi constituie unul din exemplele cele 
mai marcante ale artei munteneşti, ca şi toată construcţia monumentului cu arhitectura sa măreaţă şi 
cu ancadramentele exterioare orientalizate, artistic lucrate, reprezintă un ansanblu de cultură deosebit 
de valoroasă nu numai pentru Constantin Şerban serdar şi apoi voievod sau numai pentru locuitorii 
satului Dobreni, ci pentru suflarea românească de pretutindeni. 



65 Cornelia Pillat, Ansamblurile de pictură de la la Mănăstirea Plătăreşti si Biserica Dobreni , p. 63. 








II.2. Slujiri Arhiereşti 66 



În decursul timpului biserica din Dobreni s-a bucurat de prezenţe arhiereşti care au săvârşit Sfânta şi 
Dumnezeiasca Liturghie, dar şi unele Sfinte Taine spre folosul duhovnicesc şi trupesc al credincioşilor. La 
15 august 1646 a avut loc târnosirea ctitoriei lui Constantin Şerban, serdar la acea vreme, de către mitropolitul 
Teofil al Ţării Româneşti (1636-1648). 

Până la sfârşitul sec. XIX nu mai cunoaştem alte slujiri arhiereşti dar suntem convinşi că au mai 
existat, căci moşia Dobreni a fost permanent în proprietatea unor boieri importanţi din Ţara Românească. în 
anul 1895, Mitropolitul Primat Ghenadie Petrescu şi Episcopul Argeşului Gherasim Timus, înconjuraţi de 
un ales sobor de preoţi, au săvârşit Sf. 

Liturghie, după care a fost săvârşită 
Taina Botezului în cadrul căreia 
au creştinat peste 300 de suflete de 
rromi spoitori ce fuseseră înainte 
musulmani. După săvârşirea Tainei 
Sf. Botez a fost săvârşită Taina 
Cununiei pentru mai multe familii 
recent botezate. 

In data de 11 octombrie 1998 
înaltpreasfinţitul Părinte Teodosie, 

Arhiepiscopul Tomisului, pe atunci 
episcop vicar al Arhiepiscopiei 
Bucureştilor, înconjurat de un ales 
sobor de preoţi, a săvârşit Taina 
Cununiei fiului părintelui Dima 


66 Sursa de inspitaţie a capitolului Slujiri arhiereşti este: www. episcopiagiurgiului.ro 

Tănase, paroh la acea vreme, Adrian cu tânără Roxana-Cristina. In cuvântul de învăţătură Preasfinţia Sa a 
evidenţiat că preotul slujitor acţionează în numele lui Dumnezeu, dar în esenţă nu este săvârşitorul unirii 
decât în formă văzută, simbolică. Adevăratul săvârşitor al tainei este Hristos, Cel care a prefăcut apa în vin şi 
uneşte cele două destine într-unul singur. Minunea se perpetuează peste veacuri arătând că Taina Cununiei 
este cu mult mai mult decât o tradiţie strămoşească. încununarea este termenul potrivit pentru ceremonia 
religioasă, pentru că nu este o simplă slujbă săvârşită la un moment dat în istorie; încununarea este un proces 
dinamic, pe care cei doi îl încep la biserică şi îl trăiesc toată viaţa, încununându-se unul cu virtuţile celuilalt, 
spre desăvârşire. De aceea ultima rugăciune din slujbă menţionează: „primeşte cununiile lor în împărăţia ta 
păzindu-i curaţi, fără prihană şi neasupriţi în vecii vecilor\ 

In data de 15 mai, Preasfinţitul Părinte Dr. Ambrozie, cel dintâi Episcop al Giurgiului, a săvârşit 
Sfânta Liturghie înconjurat de un ales sobor de preoţi şi diaconi. Cu acest prilej, Preasfinţia Sa i-a acordat 
rangul de iconom stavrofor părintelui Dima Tănase, parohul bisericii din Dobreni, pentru activitatea 
impresionantă desfăşurată în plan pastoral-misionar, social-filantropic şi administrativ-gospodăresc, în cele 
peste patru decenii de slujire. 

In Duminica a XXIX-a după Rusalii, pe 16 ianuarie 2012, Preasfinţitul Părinte Dr. Ambrozie s-a 
aflat din nou în mijlocul credincioşilor Parohiei Dobreni, prilej cu care a instalat în funcţia de preot paroh 
al bisericii pe părintele Adrian Dima, secretarul Protoieriei Hereşti, ca urmare a pensionării părintelui 
Dima Tănase. 

In data de 8 septembrie 2013, când Biserica Ortodoxă sărbătoreşte Naşterea Maicii Domnului, în 
prezenţa a sute de credincioşi, în biserica Parohiei Dobreni, Sfânta şi Dumnezeiasca Liturghie a fost săvârşită 
de Preasfinţitul Părinte Dr. Ambrozie, Episcopul Giurgiului. Credincioşii prezenţi s-au putut închina şi la 
părticele din moaştele Sfintei Mari Muceniţe Ecaterina şi ale Sântului Mare Mucenic Gheorghe aduse de 
la Catedrala Episcopală din Giurgiu. 

In Duminica a XXIX-a după Rusalii, 18 ianuarie 2015, Preasfinţitul Părinte Ambrozie, Episcopul 
Giurgiului, a săvârşit Sfânta Liturghie Arhierească în biserica din localitatea Dobreni. In cadrul Sfintei 
Liturghii, Preasfinţia Sa a hirotesit întru iconom stavrofor, pe părintele Oprea Robertino Aristide, de la 
Parohia Vărăşti, pentru bogata activitate pastoral-misionară desfăşurată. După Sfânta Liturghie, credincioşii 
prezenţi au putut audia un mini concert în cadrul căruia copii din Dobreni, au interpretat câteva piese pe 
versurile poetului Vasile Militam, fiu al satului Dobreni. 

III. Mari personali+Ăţi ale satului Dobreni 


III. 1. Constantin Şerban Voievod 


Voievodul Constantin Serban numit si Cârnul, 
descendent al Basasrabilor Craioveşti 67 reprezintă o figură 
aparte în istoria noastră atât prin numărul domniilor, prin 
ctitoriile sale, cât şi prin perioada pribegiei sale de peste 25 
ani. Iubitor al culturii şi al neamului românesc, imaginea sa 
este oarecum umbrită de faptul că a urmat la domnie după 
una dintre cele mai importante figuri ale Evului Mediu 
Romanesc, Matei Basarab (1632-1654). 

In documentele eliberate ca Domn se intitulează „Io 
Constantin Voievod, fiul marelui si preabunului , răposatului , 
Io Serban Voievod y \ arătând că este fiul Domnului Radu 
Serban (1602-1611), urmaşul şi continuatorul luptei 
pentru neasuprire a lui Mihai Viteazul. 68 Fiu nelegitim al 
Voievodului Radu Serban dintr-o idilă cu o „posadnică” 69 
Elina, după cum mărturiseşte Doamna cu acelaşi nume 
Elina, fiica legitimă a lui Radu Serban căsătorită cu 



CONăr^NTfMj BASARaEC, iKjMMr'LC MUNTENIEI, 


67 Ştefan Ştefanescu, „ Basarabii ” în Magazin Istoric , nr. 7-8,1968, p. 8. 

68 Nicolae Stoicescu, Constantin Serban , Ed. Militară, Bucureşti, 1990, p. 7. 

69 Nicolae Stoicescu, Constantin Serban , p. 7. 

























Constantin Cantacuzino, nu va fi recunoscut niciodată de tatăl său. Mama lui Constantin, Elina, era soţia 
popii din Dobreni 70 sau soţia, probabil văduvă, a unui popă Constantin din Bucureşti cu care Radu-Vodă 
intrase în dragoste 71 . 

Data si locul naşterii lui Constantin sunt incerte, totuşi credem că a văzut lumina zilei înainte ca 
Radu Şerban să ajungă Domn, iar N. Iorga crede că şi-a petrecut copilăria în satul Tântava, lângă Bucureşti 72 . 
După naşterea lui Constantin, pentru a evita un scandal, Radu Şerban care avea reşedinţa la Coieni, azi 
Mironeşti, aproape de Dobreni, o înzestrează pe Elina cu moşiile Tântava şi Dobreni, apoi o mărită cu 
logofătul Neagoe din Târgovişte 73 . Un document din anul 1629 arată că şi satul Vărăşti de lângă Dobreni 
era în proprietatea lui Constantin Şerban, iar Constantin ajuns într-o situaţie materială precară, căci căzuse 
într-o datorie mare cu camătă, a fost nevoit să vândă satul Vărăşti, pe care îl moştenise de la tatăl său, 
vistierului Iane pentru 450 de galbeni 74 . 

Constantin Şerban a avut întâi titlul de postelnic care se dădea la acea vreme fiilor de boieri sau 
„coconilor”. A urcat apoi uşor treptele ierarhiei boiereşti, înzestrat fiind cu multă „ambiţie” şi „ifose”, dar 
ajutat şi de surorile sale după tată: Ancuţa căsătorită cu Nicolae Vodă Pătraşcu şi Elina căsătorită cu influentul 
postelnic Constantin Cantacuzino 75 . Următorul titlu a fost de clucer, apoi a devenit al doilea postelnic 
al lui Matei Basarab, primul postelnic fiind cumnatul său, Constantin Cantacuzino. In această demnitate 
Voievodul îl trimite cu o oaste de 1000 de călăreţi pentru a ajuta pe principele Transilvaniei, Gheorghe 
Rakoczi, în campania împotriva împăratului Ferdinand al III-lea. In lupta din 16 iulie de la Jeszeno, trupele 
muntene s-au remarcat şi au pus pe fugă pe trupele imperiale, ucigând peste 200 de soldaţi şi pe mulţi alţii 
luându-i prizonieri 76 . 

întors în ţară triumfător, Matei Basarab îl avansează în iulie 1646 în funcţia de serdar, 
dregătorie militară importată din armata otomană, înfiinţată special pentru Constantin Şerban, care 

72 N Iorga, „Mama lui Constantin Şerban Vodă”, în Convorbiri Literare , septembrie 1901, p. 810. 

73 C. Gane, Trecute vieţi de doamne si domniţe, p. 249. 

74 D.R.H., voi. XXII, B, p. 224-225. 

75 C. Gane, Trecute vieţi de doamne si domniţe, p. 250. 

76 N. Stoicescu, Constantin Şerban, p. 10. 






astfel devine primul serdar al Ţării Româneşti 77 . In această dregătorie a rămas până la finalul anului 
1648, când intră în conflict cu marele spătar Diicu Buicescu care comanda întreaga armată şi era 
superiorul său. In urma acestui conflict, redat pe larg de Paul de Alep 78 , pornit de la refuzul lui 
Constantin pe motiv că este fiu de Domn să-şi ridice căciula în faţa superiorului spătar care era fiu 
de ţăran, Matei Basarab ia partea nepotului său şi-l demite pe Constantin care se retrage la curtea de 
la Dobreni 79 . Este posibil ca acum Matei Basarab ştiindu-1 fiu de domn şi posibil concurent la tron 
să fi poruncit să fie însemnat la nas ca unul care umblă după domnie 80 . 

Aspirant fiind la scaunul domnesc, serdarul din Dobreni de la moşia sa îşi urzeşte planul 
de a ajunge Domn. Situaţia prielnică se iveşte în urma luptei de la Finta 81 , dintre Matei Basarab şi 
Vasile Lupu, în urma căreia Domnul Valahiei, din cauza unor răni dobândite pe câmpul de luptă, 
rămâne imobilizat la pat. Imobilizarea lui Matei Basarab, neacceptarea de către boieri ca succesor 
la tron a lui Diicu Buicescu ,, pentru uşurinţa minţii !ui” S2 , precum şi nemulţumirea seimenilor şi 
dorobanţilor pentru faptul că nu li se plătise solda de două luni, au constituit un bun prilej pentru 
Constantin Şerban pentru răsturnarea lui Matei Basarab. Seimenii, mercenari sârbi, bulgari şi 
albanezi, reprezentau un corp de oaste înfiinţat de Matei Basarab în scopul apărării ţării. Aceştia 
se bucurau de multe privilegii: erau scutiţi de biruri şi primiseră pământuri în jurul Bucureştiului. 
Urmaşii lor pot fi întâlniţi şi în localităţile Vărăşti, Valea Dragului şi Hotarele, localităţi apropiate 
de Dobreni. Răscoala a început la Târgovişte, au fost ucişi boierii Ghinea Ţucală, Radu Vărzariul 
şi Socol Cornăţeanul 83 , iar Domnul a fost aspru persecutat şi insultat: „iar ei toţi se îndrăciră de se 
nebuniră şi începură a nu îl băga în seamă nicicât, ce-şi bătea joc de dânsul (...). In multe chipuri îl 
pedepsea zicându-i să-şi lase scaunul şi să se facă călugăr.Şi aşa cu necaz mare a petrecut Matei Vodă 

din zi în zi, şi când a fost april 9 deni 7162 (1654), duminică dimineaţa a răposat Vodă în casele 
domneşti din Târgovişte” 84 . 

Constantin se cunoştea cu seimenii deoarece le fusese comandant, iar menţinerea legăturii între ei 
a fost înlesnită şi datorită învecinării acestor localităţi cu satul Dobreni. Dacă istoricii C. Gane 85 şi N.C. 
Băjenaru 86 afirmă că fostul serdar Constantin Şerban a fost acela care a stârnit spiritul răscoalei în rândurile 
oastei ţării cu scopul înlăturării lui Matei Basarab şi a preluării domniei, N. Stoicescu 87 , mai pragmatic, 
susţine că este principalul beneficiar al răscoalei. 

înainte ca Matei Basarab să-şi dea sufletul, în timp ce Constantin se afla cu „ceva treabă” la 
Târgovişte, iar Diicul Buicescu era plecat în Oltenia să-şi vadă un fiu bolnav 88 , Mitropolitul Ignatie 
împreună cu boierii au ţinut sfat şi au ales domn pe Constantin, fiul lui Radu Şerban. Apoi, după ce 
Domnul a decedat, Mitropolitul s-a urcat pe un loc înalt şi s-a adresat poporului: „Domnul vostru a 
murit. Pe cine doriţi să alegem drept cârmuitor în locul lui? Iar boierii, oştirea şi tot norodul au strigat 
într-un glas: noi nu vrem decât pe Constantin, fiul lui Şerban Vodă” 89 . După alegere, înainte ca Matei să 
fie înmormântat, a urmat ceremonialul de investire descris amănunţit de Paul de Alep, prima descriere 
de acest fel din istoria Ţării Româneşti: „Când crainul a făcut cunoscut în tot oraşul vestea alegerii, toţi 
supuşii au venit la curte şi s-au învoit cu toţii într-un glas... Apoi l-au adus în Biserică. Mitropolitul şi-a 
pus toate odăjdiile sale preoţeşti. L-au dus pe Constantin în altarul divin, spunând de trei ori „porunceşte, 
porunceşte, porunceşte, Stăpâne! Domnul a îngenunchiat şi mitropolitul a citit asupra sa rugăciunea ungerii 
după formula ritualului: mila Domnului , care vindecă întotdeauna bolile si îndreaptă pe cei nedesăvârşiţi, a 
chemat pefratele chir Constantin de la rangul de serdar la înaltul rang de Domn; cerem acum pentru el ca Harul 
Duhului Sfânt să se pogoare asupra lui . Iar noi am cântat de trei ori vrednic este. După care aceiaşi strigare 
a fost cântată înăuntru şi în afara altarului. I-au scos apoi veşmintele şi a fost îmbrăcat în straie domneşti, 

alcătuite dintr-o haină subţire, dedesupt cămaşă de brodat de aur şi pe deasupra o haină asemănătoare de 
blană de samur şi un călpac de samur foarte scump, care avea surgugiu de aur şi de nestemate de mare preţ 
şi vrednice de un rege. Apoi l-au dus la jilţul domnesc şi l-au aşezat pe tron. Toţi au venit să-i sărute mâna 
dreaptă; mai întâi mitropolitul, apoi preoţii şi egumenii ce erau de faţă, apoi dregătorii ţării, unul după 
altul, apoi mai marii oştilor cu toţii. Era cu adevărat minunat că atâtea mii de oameni l-au vrut domn 
într-un singur glas şi că nimeni nu s-a opus alegerii lui” 90 . 

Metaforic sau nu, tot diaconul Patriarhului Macarie al Antiohiei ne informează despre averea 
colosală preluată de la fostul Domn, bănet înghesuit în multe case de piatră pline până la acoperiş 91 , pe care şi-a 
început şi şi-a bazat domnia Constantin Şerban Basarab. Pentru recunoaşterea şi păstrarea domniei s-au 
făcut cheltuieli exorbitante către sultan, marele vizir şi către hanul Crimeii 92 . Apoi noul Domn a plătit trei 
lefuri ostaşilor, pentru a stinge de tot supărarea lor. Ţara a fost iertată pentru trei luni de bir şi aşa cum făcuse 
şi Matei Basarab a alungat încă o dată pe călugării greci care căpuşaseră administraţia eclezială şi supuseseră 
mănăstirile 93 . A desfiinţat unele hotărâri ale fostului Domn, printre care năpăstile , adică obligaţia sătenilor 
rămaşi de a plăti dările fugarilor, dar şi legarea de glie a sătenilor care, pur şi simplu, din 1636 erau păziţi în 
interiorul judeţelor lor de către micii boieri de ţară, suprataxaţi la rândul lor 94 . 

In cei patru ani de domnie, Constantin nu a avut prea multă linişte. A trebuit să facă faţă pericolelor 
din afară, dar şi nemulţumirilor interne, mai ales din partea mercenarilor ce prinseseră mult curaj după 
umilirea şi înlăturarea lui Matei Basarab. După o oarecare consolidare a domniei, sesizând pericolul 
reprezentat de seimeni, Constantin Şerban creează o diversiune pentru a crea un conflict între căpitanii 
români şi mercenarii sârbi şi bulgari, promiţându-le românilor dublarea lefurilor: „că au chemat Constandin 
Vodă pre toţi căpitanii de dorobanţi şi iuzbaşii şi ceauşii vătaşi şi cetaşii de s-au sfătuit cu dânşii zicându-le: 
feţii mei (...) să scoatem din mijlocul nostru pre seimenii sârbi că nu iaste ţării de nici un folos. Răposatul 
Matei Vodă i-a strâns pentru vrăjmaşul Vasilie Vodă. Iar eu acum (...) n-am nici un vrăjmaş (...) şi mai bine 

voi da acele lefi seimeneşti voao şi feciorilor voştrii” 95 . Ceea ce nu a înţeles Constantin Şerban a fost faptul 
că între mercenarii români şi străini se închegaseră relaţii mai presus de interesul material, relaţii de înrudire, 
fapt sesizat de către Matei Basarab: „mai vârtos zic de acest neam dorobănţesc, fiind ei tot din acest pământ 
românesc (...) că s-au însoţit cu sârbii seimeni de şi-au măritat fetele şi surorile dupre ei. Şi nu poate 
nimenea să-i contenească” 96 . 

Izbucnită la 17 februarie, Răscoala din anul 1655 reprezintă cel mai important eveniment din timpul 
domniei, dar şi cea mai amplă răscoală din Evul Mediu din Ţara Românească. La această răscoală au 
participat seimenii care erau ameninţaţi cu desfiinţarea, ceilalţi slujitori, dorobanţii şi călăraşii s-au solidarizat 
cu ei, iar ţărănimea nemulţumită s-a alăturat. Potrivit documentelor vremii, răsculaţii „fără nici o milostivire, 
abătură în neamul românesc, în boieri de-i ucidea ca pe nişte dobitoace, spunându-le că sunt vicleni şi că 
ei au sfătuit pe Constantin-Vodă să scoată pe seimenieni” 97 . Ei s-au abătut peste „toată ţara şi au abătut 
la casele boiereşti cu arme farâmându-i înaintea ochilor jupâneselor lor şi coconilor, făcând râs pre multe 
locuri de femeile lor, jefuind casa şi averea, şi la ţară la multe case pierit-au mulţi boieri” 98 . La oraşe au fost 
jefuite multe biserici şi mănăstiri fiind luate odăjdiile, potirele, discurile, cărţile, icoanele şi veşmintele care 
au fost apoi vândute prin târguri 99 . Ţărănimea a profitat de faptul că Domnul şi boierimea nu mai aveau 
la dispoziţie unităţi militare şi s-a ridicat împotriva stăpânilor de moşii. Acţiunile ei au fost răzleţe şi au 
rămas izolate de răscoala organizată a oştenilor. Ţăranii s-au răfuit pe alocuri cu stăpânii lor, au refuzat să-şi 
îndeplinească obligaţiile feudale, au distrus mai multe curţi boiereşti, au ars actele de proprietate crezând că 
au lichidat dreptul proprietarului de a-i exploata 100 . In această situaţie dificilă, Domnul a cerut ajutor turcilor, 
iar la sugestia sultanului Mehmet, trupele lui Gheorghe Racokzi, principele Transilvaniei şi ale Domnului 
Moldovei, Gheorghe Ştefan, au pătruns în Ţara Românească 101 pentru înăbuşirea răscoalei. Aproape de 
Ploieşti, la Şoplea, sat dispărut azi, lângă actuala localitate Corlăteşti, pe Teleajen, răsculaţii au fost înfrânţi: 

„când fu la iunie 17 deni leatul 7163 sâmbătă, se loviră toţi la Şoplea în Teleajen, şi cât clipeala fură biruiţi 
de unguri (...) foarte mulţi dorobanţi şi seimeni au căzut jos. Zăcea trupurile lor grămadă, unul peste altul 
câte 50, câte 100, la alte locuri şi mai mulţi” 102 . 

După lupta de la Şoplea s-a întărit alianţa celor trei ţări româneşti în vederea unei campanii 
antiotomane. „înţelegerea” celor trei conducători români Gheorghe Racokzi, Constantin Şerban şi 
Gheorghe Ştefan a fost percepută ca o ameninţare de către înalta Poartă 103 , mai mult înţelegerea cu ţarul 
Moscovei şi cu Patriarhul Constantinopolului au determinat autorităţile otomane să hotărască mazilirea 
celor trei principi. Ştirea despre maz ilir ea Domnului ajuns laTârgovişte în 5 ianuarie odată cu vestea că noul 
Domn numit este Mihnea Radu (Mihnea al III lea) 104 . Pentru înlăturarea lui Constantin Şerban, au trecut 
Dunărea 40000 de turci la care s-au adăugat aproape 30000 de tătari. Deşi a avut aproape 32000 de oşteni, 
rezistenţa organizată de către voievodul muntean a fost timidă, fără să aibă curaj pentru o înfruntare directă, 
reuşind doar să incendieze Bucureştiul, Târgoviştea şi câteva sate în calea turcilor: „Domnul s-a tras înapoi 
fără a fi încercat măcar o singură bătălie (...) îndată ce tătarii au început hărţuiala, trupele lui Constantin 
şi-au pierdut cumpătul şi au fugit. Tătarii s-au înapoiat la Târgovişte, tăind cu sabia pe toţi pedestraşii 
pe care i-au găsit în drum”, consemna Paul de Alep, martor al acelor evenimente 105 . Părăsit de toţi, „căci 
oamenii lui Constantin Şerban erau legaţi de domnie nu prin credinţă, ci prin soldă” 106 , a traversat hotarul în 
Transilvania la 10 martie 1658, iar în locul lui a fost înscăunat Mihnea al III-lea. Mazilirea lui Constantin 
Şerban şi ridicarea în scaun a lui Mihnea au fost semnalate curând în majoritatea curţilor europene: Veneţia, 
Amsterdam, Viena etc 107 . 

înainte de maz ilir ea sa, Constantin îşi asigurase un adăpost în Transilvania, anume cetatea Şiteu 
cu moşiile de la Aleşd 108 . Aici vine şi Domnul mazilit al Moldovei şi va locui alături de Constantin până 

în toamna anului 1659. De aici vor trimite scrisori către curţile de la Viena, din Polonia sau alte state 
europene pentru a obţine sprijinul pentru reocuparea scaunelor, dar fără răspuns. Mai târziu a fost mazilit şi 
Mihnea al III-lea care a trecut şi el în Transilvania, alăturându-se celorlalţi Domni maziliţi. Intre Gheorghe 
Racokzi al II-lea, Constantin Şerban şi Mihnea al III-lea se încheie la 12 octombrie 1959, la Bran, un tratat 
prin care Constantin renunţă la tronul Ţării Româneşti în favoarea lui Mihnea, care se obligă să-i dea tot 
sprijinul necesar în schimbul ajutorului dat de Racokzi pentru ocuparea tronului Moldovei 109 . Gheorghe 
Ştefan renunţă la pretenţiile asupra scaunului Moldovei în favoarea lui Constantin cu condiţia ca acesta 
să plătească o datorie de 6000 de de taleri către principele Transilvaniei.Constantin reuşeşte să ocupe în 
două rânduri tronul Moldovei, dar domniile sunt extrem de scurte: octombrie-noiembrie 1659 şi ianuarie 
- februariel661. Mai reuşeşte o domnie scurtă în Ţara Românescă în mai -iunie 1660, după care ia drumul 
pribegiei. Alături de Nedelea sau Nedelca, ibovnica lui Mihnea al III-lea, cu care se va căsători mai târziu, 
pribeagul voievod pleacă în Polonia unde moare de boală în 1685. A fost înmormântat în cimitirul de la 
Mănăstirea Lawrow cu hramul Sf. Onufrie, situat lângă moşia lui din Waniowice, la izvoarele Nistrului, 
pe care o „miluise în multe rânduri” 110 şi donase o bucată din lemnul Sf. Cruci „pentru iertatea păcatelor şi 
pentru sănătatea trupeacă şi sufletească” * * 111 . 

Domnul Constantin Şerban, pribeag 25 de ani, deşi a avut cea mai lungă pribegie din istoria 
noastră, a fost un mare ctitor. Ca serdar a ridicat împreună cu soţia sa Doamna Bălaşa biserica Adormirea 
Maicii Domnului din Dobreni între anii 1642-1646. Ca Domn a ridicat actuala Catedrală Patriarhală 
cu hramul Sf împăraţi Constantin si Elena , cunoscută pe vremuri ca Mitropolia de la Bucureşti, maica 
tuturor bisericilor din Valahia, şi biserica Sf. Gheorghe din Piteşti. Catedrala din Bucureşti pe care Paul 
de Alep o considera „măreaţă şi prea strălucită” a fost construită după modelul ctitoriei lui Neagoe 
Basarab de la Curtea de Argeş. Biserica are patru turle mari, naosul în formă de treflă, pronaosul 
supralărgit şi, spre deosebire de cea de pe Argeş, un pridvor larg deschis la intrare, iar acoperişul din 
plumb avea o greutate de 40000 kg 112 . 

Hotărârea de ridicare a acestei Biserici a fost luată, potrivit unei tradiţii, după bătălia de la 
Şoplea 1655, moment decisiv al existenţei sale ca Domn al Ţării Româneşti. Locul ales a fost cel mai 
înalt deal al Bucureştilor, pe locul schitului de lemn al lui Oprea Iuzbaşa. Biserica a fost sfinţită sub 
Mihnea al IlI-lea, în 8 iunie 1658 şi pictată puţin mai apoi, în 1665, sub Radu Vodă Leon, acelaşi 
Domn care mută aici, definitiv până astăzi, sediul Mitropoliei Ungrovlahiei. 

Biserica domnească de la Piteşti este atribuită în unele cronici lui Matei Basarab care a făcut-o 
din temelie de piatră si în sus de lemn... după aceea fiind răutăţi , a ars 113 . Actuala biserică construită din 
temelie până la sfârşit , de Constantin Şerban şi soţia sa Doamna Bălaşa, după modelul bisericii de la 
Mănăstirea Dealu, are o arhitectură deosebită care oglindeşte rafinamentul construcţiior ecleziale ale 
sec XVII şi a fost finalizată, potrivit pisaniei 114 , la 13 mai 1656. 

Ca pribeag, a ctitorit biserica de la Tinăud în Transilvania, la Muncaci (azi în Ucraina) a ctitorit 
biserica-paraclis a Mănăstirii Cernagora, iar la Misticiov o altă biserică, pe locul uneia vechi de două 
secole, a cneazului Teodor Koriatovici 115 . 

Pe lângă cele şase biserici ctitorite, Constantin Şerban a ajutat şi alte lăcaşuri de cult şi, potrivit 
obiceiului domnesc, a făcut danii şi la Mănăstirile de la Sf. Munte Athos. Aşa cum am mai menţionat, 
a ajutat Mănăstirea Lawrow, Mănăstirii Cozia i-a dăruit satul Călimăneşti pentru ca sătenii să-i ajute 
pe călugări să îndepărteze piatra care cădea din munte pe drumul mare ce ducea la vama Câineni, 
condiţionând această donaţie de trecerea la Proscomidie. 116 . A dăruit vechii mănăstiri Cobia din 
dealurile Găeştilor satul domnesc Racoviţă din judeţul Vlaşca, întru pomenirea lui şi a fostului cuplu 


113 N. Stoicescu, Constantin Şerban , p. 49. 

114 Pisania Bisericii Sf. Gheorghe Piteşti, “Cu vrerea Tatălui si cu ajutorulu Fiului si cu sporu Sfântului Duh, îndemnatu- 
m-amu si eu celu ce săntu dintru Domnul meu bunu si creştin, Doamna mea Bălaşa, miluindu-mă Bunul Dumnezeu cu cinsta 
scaunului părintelui meu, răposatu creştin Şerban Voivoda, fiind eu Domn Ţării Româneşti. Aducându-mi aminte şi văzând 
că toate cele lumeşti săntu trecătoare, nevoitu-m-am a ridica această Sfântă Biserică din temelie şi până în sfârşitu, în hramul 
mucenicu şi lauda marelui Gheorghe, să ne fie aicia întru ajutora, în celu lantu viacu să ne fie în niamu ne trecutu nouă şipărinţilor u 
noştri în veci şi s-au săvârşit această sfântă biserică în leatului cellu mare 7164 maiu 13, iar în leatulu de la Cristos 1656” 

115 P. P. Panaitescu, Pribegia lui Constantin Şerban Basarab şi a lui Ştefan Petriceicu şi testamenturile lor , în AARMSI, s. III, t. XXI, 
Bucureşti, 1939, p. 424, p. 380. 

116 C.D.Ţ.R., voi. VIII, doc. 320. 







domnesc, Matei Basarab şi Doamna 
Elina 117 . 

Deşi a avut domnii multe, 
Constantin Şerban a avut puţini ani 
de domnie, dar asta nu l-a împiedicat 
să fie un aprig apărător al neamului 
românesc şi, pribeag fiind, un ctitor 
de prim rang. în memoria lui, până nu 
demult, Căminul Cultural din Dobreni 
s-a numit „Constantin Şerban”, iar 
Liceul Teoretic din localitatea Alesd îi 
poartă cu mândrie şi respect numele, 
ca un omagiu celui care a creat pe acele 
meleaguri prima şcoală românească, 
promovând, totodată, cultura, limba şi 
spiritualitatea românească dincolo de 
Carp aţi. 


117 C.D. Ţ.R. voi. VIII, doc. 275. 



















III.2. DoAmnA BăIaşa 

Doamna Bălaşa, prima soţie a Domnului 
Constantin Serban, era fiica stolnicului moldovean 
Nicolachi Ralli şi a Măriei. Pe Maria o găsim în alte 
documente şi cu numele de Ilina, fiind fiica lui Toader 
Boul, vistierul Moldovei. Bălaşa era nepoata fostului ban al 
Craiovei din 1631, Pătraşcu Boul, cumnatul domnitorului 
Leon Tomşa (1629-1632) 118 , dar era şi nepoata Saftei, a 
doua soţie a domnului moldovean Gheorghe Ştefan, astfel 
Constantin Cârnul prin soţie era înrudit cu voievodul de 
la Iaşi. S-a căsătorit cu viitorul Domn la vârsta de 18 ani, 
nunta facându-se la curtea lui Leon Tomsa 119 , iar la numai 
45 de ani părăseşte această lume din cauza unei boli. A 
avut o singură fiică „domniţa Bălaşa” care a decedat la 
vârsta copilăriei. 

Ca şi înaintaşa sa, Doamna Elina, soţia lui Matei 
Basarab, Doamna Bălaşa a fost o principesă luminată, 
iubitoare de frumos dar şi ocrotitoare a Bisericii. A 
ctitorit trei biserici împreună cu Constantin, menţionate 
în capitolul anterior. Pe lângă acestea şi datorită faptului 
că-i reveneau o mie de galbeni de la minele din Vâlcea 120 , a 
refăcut Mănăstirea Jitianul de lângă Craiova, fiind amintită 
ctitoră principală în Letopiseţul Cantacuzin, pe care apoi 



118 N. Stoicescu, Constantin Şerban , p. 153. 

119 Sever Zotta, „O colecţie veche de spiţe de neam”, în Revista Istorică , nr. 1-3,1927, p. 50. 

120 Paul de Alep , Jurnal de călătorie , p. 141. 








a închinat-o Mănăstirii Sf. Pavel 
de la Athos 121 . A restaurat biserica 
Sf. Vineri din Curtea Domnească 
de la Târgovişte, adăugându-i 
un pridvor, locul unde va fi 
reînhumată. 

In partea de sud-est a 
curţii domneşti din Târgovişte, 
deasupra grădinilor, a construit 
în anul 1656 o clădire, Casa 
Bălasa , care a fost dedicată iniţial 
adăpostirii celor săraci şi bolnavi. 

Este astfel primul aşezământ de 
acest fel din Ţara Românească, 
după cum arăta pisania 122 de pe faţada de sud, servind apoi, pană la sfârşitul secolului al XlX-lea, drept 
şcoală. Era alcătuită din patru încăperi, dispuse în şir pe un singur nivel, acoperite cu bolţi în cruce şi 
despărţite prin două săli ce înlesneau accesul atât în curtea interioară a bisericii, cât şi către anexele de 
pe faţada de Nord. 

Doamna Bălasa, plecată prematur din lumea aceasta, rămâne o figură discretă între doamnele 
şi domniţele muntene. Pioasă, căci deseori îngenunchea sub epitrahirul Patriahului Macarie pentru 
a fi dezlegată 123 , numele ei moldovenesc va fi preluat şi de boierii munteni. In memoria ei una din 
străzile localităţii Dobreni poartă numele Doamna Bălasa , iar Liceul de arte din Târgovite se numeşte 
Bălasa Doamna. 

121 C.D.ŢR. , voi. VIII, doc. 1133. 

122 N. Iorga, Inscripţii: p. 112 : Aceste chilii făcutu-le-au Doamna Bălasa a lui Io Costandin B(a)s(arab) Voevod la 
sf(ăn)tu i dumnezeiescu hram Preapadoamna Paraschiva , ca să le fie dumnealor pomeană, si părinţilor dumnealor ; Io 
Şărbanu Voevod i gosp(o)jda eg. Elina , i jupanu Necolachi biv Stolnic i jupaniţa eg Elina , ca să fie de odihnă crestinilur 
cari cad în nevoe , cei ce scap la sf(â)nta beserecă , - să fie pomeană în veac (s-a scris în luna lui Iunie 5 zile anul 7164) /. 

123 Paul de Alep furnal de călătorie , p. 146. 



Casa Bălasa din Târgovişte 










III.3. Prinţul Dimitrie Ghica 

1 


O personalitate de talie naţională, care a deţinut moşia Dobreni, 
a construit un conac în care a locuit la Dobreni şi de numele căruia 
este legată împroprietărirea şi statornicirea locuitorilor de pe strada 
Linia Mică (str. Constantin Şerban) este Prinţul Grigore Ghica 124 
(1816-1897). Era fiul Domnului Ţării Rămâneşti Grigore al IV-lea 
Ghica (1822-1828), primul domn pământean după perioada fanariotă. 

După şcoala urmată la Bucureşti, studiază între anii 1829-1834 la 
Şcoala Corpului de cădeţi din Miinchen, iar după absolvire este înrolat 
în Garda imperială a Rusiei cu gradul de maior, unde activează până 
1837. După mai multe călătorii prin Europa revine în ţară, unde în 
1854 este numit membru al Curţii de Apel, iar între 1855-1857 Prefect 
al Poliţiei. Intră în politică deţinând mai multe funcţii, la început ca 
susţinător al Partidului Conservator, pentru ca în partea a doua a 
carierei să fie membru al Partidului Naţional Liberal. A fost susţinător 
al Unirii Principatelor şi chiar se gândea să candideze la domnie, dar renunţă şi susţine pe Alexandru 
Ioan Cuza. Deşi îl susţinuse, mai târziu participă la complotul ce a dus la abdicarea lui. 

Ca om politic a deţinut mai multe funcţii. A fost primar al Bucureştilor între 1857-1861 şi 
Preşedinte al Consiliului de Miniştri al Ţării Româneşti între 19 iulie 1861-22 ianuarie 1862. După 
înlăturarea lui Cuza, conduce mai multe ministere: Ministerul de Interne, Ministerul lucrărilor 
publice, Ministerul justiţiei şi Ministerul de externe. Este ales deputat, senator, preşedinte al Adunării 
deputaţilor, preşedinte al Senatului în două legislaturi şi preşedinte al Consiliului de Miniştri între 
anii 1868-1870. Ca preşedinte al Senatului României, Ghica a contribuit la adoptarea actului prin care 
România era proclamată regat pe 14 martie 1881. 



124 Sursa de inspiraţie la acest capitol a fost www.enciclopediaromaniei.ro/wiki/Dimitrie_Ghica. 

Activitate 

Mandat 

Primar Bucureşti 

1857-1861 

Preşedinte al Consiului de Miniştri 
al Munteniei 

19 iulie 1861-22 ianuarie 1862. 

Deputat 

1866 

Preşedintele Adunării Deputaţilor 

26 mai 1871 - 17 februarie 1876 

Senator 

1876 

Preşedintele Senatului 

17 noiembrie 1879 - 8 septembrie 1888 

9 decembrie 1895 - 15 februarie 1897 

Preşedintele Consiliului de Miniştri 

16 noiembrie 1868-17 ian. 1870 

Ministru de Interne 

11 februarie 1866 - 10 mai 1866 

24 ianuarie 1870-27 ianuarie 1870 

Ministru de Externe 

16 noiembrie 1868 - 26 august 1869 

Ministrul Justiţiei 

21 ianuarie 1870-24 ianuarie 1870 (ad-interim) 

Ministrul Lucrărilor Publice 

16 noiembrie 1868 - 27 ianuarie 1870 



Dimitrie Ghica a fost şi un renumit publicist, colaborând la publicaţiile: 
„Revista Dunării”, „Ordinea”, „Alegătorul liber”, „Analele Academiei 
Române”, „Columna lui Traian”, „Pressa”, „Revista literară şi ştiinţifică”, 
„Voinţa naţională”. Ca om de afaceri, a făcut parte din Comitetul marilor 
proprietari care a creat Creditul Funciar Rural, iar în 1875 a înfiinţat „Banca 
de Bucureşti” cu capital francez. A murit pe 15 februarie 1897, în Bucureşti 
la vârsta de 81 de ani şi a fost îngropat cel mai probabil la Cimitirul Belu. 

De la Prinţul Ghica, din anul 1882, se păstrează în altarul Bisericii 
din Dobreni o frumoasă cruce de lemn, pictată deosebit, folosită şi azi în 
serviciul religios. 
























III.4. Poetul martir creştin Vasile Militaru 


Vasile Militaru, mare poet şi scriitor român, fost deţinut 
politic, s-a născut la 21 septembrie 1886, în localitatea Dobreni, 
într-o familie numeroasă de ţărani, fiind al treilea copil din 
cei şapte ai familiei Gheorghe şi Ţinea Militaru, de la care a 
moştenit virtutea cinstei, a omeniei, a bunătăţii şi a credinţei în 
Dumnezeu. Tatăl său, Ghiţă, aşa cum era numit de consăteni, 
a participat şi a fost unul din capii Răscoalei din 1888 12S de la 
Dobreni, pentru aceasta fiind închis la Penitenciarul Văcăreşti 
2 ani. Şcoala primară a urmat-o în Dobreni sub îndrumarea 
învăţătorului Manea Manolescu, dovedind dorinţă de studiu 
şi aptitudini literare. După terminarea şcolii, familia neavând 
posibilităţi să continue studiile, lucrează ca „băiat de prăvălie” la 
cârciuma lui Ghiţă Stolovici din satul învecinat Vărăşti 126 . 

După câţva ani petrecuţi la prăvălie, din dorinţa de a 
cunoaşte lumea, pleacă la Bucureşti, iar în anul 1905 lucra la 
Capsa, pe Calea Victoriei, cea mai importantă cafenea din 
Bucureşti la acea vreme, frecventată de personalităţile vieţii 
politice şi culturale. 

La Capsa este descoperit ca talent literar, căci odată cu notele de plată tânărul Vasile lăsa pe masă 
clienţilor mici catrene sau versuri. De la 15 ani începe să scrie versuri, câţiva ani mai târziu prezintă caietul 
cu poeziile sale lui Alexandru Vlahuţă, iar scriitorul, plăcut surprins, îl recomandă lui Barbu Ştefanescu 
Delavrancea şi lui Duiliu Zamfirescu. Ajutat şi sprijinit de aceştia, ocupă un post de funcţionar în Ministerul 



125 Nichita Adrian, Monografia satului Dobreni , p. 56. 

126 Nichita Adrian, Monografia satului Dobreni , p. 57. 






Lucrărilor Publice şi îşi începe cariera literară, debutând la vârsta de 18 ani, în revista „Literatură şi 
artă română", întemeiată de Olănescu-Ascanio, condusă pe atunci de M.I. Petraşcu şi la care au 
colaborat Haşdeu, Coşbuc, D. Zamfirescu, Al. Vlahuţă şi alţi fruntaşi ai literaturii româneşti. Talentat 
fiind, colaborează apoi şi cu alte reviste ca „Flacăra”, „Drum Nou”, „Porunca Vremii” „Ziarul Universul”, 
„Convorbiri literare”, „Curierul artelor”. 

în anul 1919 publică primul volum de poezii întitulat Stropi de rouă, în care descrie viaţa la 
ţară, parcă idealizată, cu îndeletnicirele şi bucuriile ei, dar şi cu regretul înstrăinării. In anul 1922 este 
ales membru al Societăţii Scriitorilor Români. In anul 1925 publică al doilea volum de versuri „Cartea 
Neamului”, în 1927 volumul „Doina”, apoi, un an mai târziu un alt volum, „Fabule”, iar în 1936 un alt 
volum de fabule intitulat „Viermi şi stele”. 

Vasile Militaru a acordat o atenţie deosbită şi poeziei religioase, ceea ce l-a consacrat drept un 
mare poet creştin dar şi un moralist desăvârşit. Volumele „Vorbe cu tâlc”, „Spre împărăţia lui Iisus”, 
„Poemele nemuriri”, „Şoaptele îngerilor”, poemele „Biserica Bucur 
Ciobanul” şi „Cartea Iov” sunt izvoare de înţelepciune, care aduc 
înseninare în suflet şi întărire în credinţă, sunt modele de trăire 
duhovniceascăşi de urmare a lui Hristos 127 . Cele mai importante opere 
rămân „Psaltirea în versuri”, publicată în anul 1933 şi premiată de 
Academia Română, dar mai ales „Divina Zidire”, Biblia versificată şi 
ilustrată, operă la care a lucrat 25 de ani şi a rămas în manuscris, reuşind 
să vadă lumina tiparului după sfârşitul perioadei comuniste, opere 
care-1 fac pe poetul din Dobreni inegalabil. 

In perioada interbelică Vasile Militaru se apropie de Mişcarea 
legionară căreia îi dedică după anul 1933 mai multe poezii: Purtătorii 
torţei, Bucură-te ţară, etc, poezii care se vor publica în anul 1938 în 
volumul „Temelie de veac nou”. O parte din poezii le semnează cu 
pseudonimul Radu Barda, sub acelaşi pseudonim în timpul celui de-al 



127 Pr, Mihail Manolică, Un scriitor trecut în uitare: Vasile Mlitaru, în http://admd.info/revista/2007-02_04/Militaru.php. 







doilea Război Mondial publică un volum de versuri patriotice, dar semnează şi articolele publicate în 
ziarul „Porunca Vremii”, ziar „de luptă naţională şi creştină”. 

După instaurarea comunismului, poetul este izolat de lumea literară, nereuşind să mai publice nimic. 
Totuşi nu a încetat să scrie şi s-a axat pe poezie religioasă. A scris mai multe poezii lăsate în manuscris, dar 
care vor vedea lumina tiparului în mai multe volume după evenimentele din 1989. 

In literatura română nimeni n-a cântat ca el credinţa în Dumnezeu şi nemurirea sufletului. In 
versurile sale ne îndeamnă să urmăm calea virtuţilor care duce la desăvârşire în spiritualitate, la ferirea 
de rele, adică de păcat, pentru ca prin credinţă, nădejde şi dragoste să sporim în iubirea de Dumnezeu şi 
de oameni. In versurile sale se oglindeşte viaţa sa. El nu are altă biografie. Ca un bun creştin a crezut şi a 
trăit poruncile Sfintei Biserici Creştine Ortodoxe, a predicat Evanghelia Mântuitorului Hristos ca un bun 
misionar prin versul lui inspirat. 

In perioada prigonirii comuniste reuşeşte să scape de valurile successive de arestări, însă la un 
moment dat i se cere să scrie pentru noua conducere şi pentru „clasa muncitoare”. Refuză categoric, 
afirmând cu tărie că „în poezia mea nu va rima niciodată tractorul cu poporul”. Urmare a refuzului, i se 
„descoperă” trecutul legionar şi faptul că a scris poezie religioasă, interzisă în acea perioadă, şi este arestat 
la 8 ianuarie 1959. Detenţia o face la Piteşti unde va fi torturat crunt în ciuda faptului că la data arestării 
avea 74 ani. De la Piteşti este transferat la închisoarea din Craiova, unde este judecat procesul său. Prin 
sentinţa nr. 390 din 20 iunie,Tribunalului Militar din Craiova l-a condamnat la 42 de ani de temniţă grea: 
20 ani pentru crima de uneltire contra ordinii sociale, la 12 ani închisoare corecţională pentru delictul 
de deţinere de publicaţii interzise; la 10 ani de degradare civilă, confiscarea totală a averii personale plus 
obligaţia de a plaţi 1000 de lei cheltuieli de judecată. In varsta de 74 ani, poetul a primit o condamnare 
de 42 ani, urmând a fi eliberat la vârsta de 106 ani. 

După pronunţarea sentinţei este dus la închisoarea de la Ocnele Mari, jud. Vâlcea, ţinut izolat 
pentru a nu periclita „şansele de reabilitare” ale colegilor deţinuţi, unde în mai puţin de o lună moare.Trei 
săptămâni mai târziu, după criminala sentinţă, pe data de 8 iulie 1959, Vasile Militam s-a stins. Pentru 
marea sa credinţă, Dumnezeu a făcut astfel încât poetul să poată pleca din această lume în prezenţa unui 
preot şi a unui deţinut politic care peste ani să poată mărturisi despre martiriul său. 





Mărturia lui Dumitru Radu Udar - Documentele rezistentei. Voi. 1 


„... am fost scos afară cu încă un deţinut, preot, căruia nu-i mai reţin numele... Ne-au dus pe un coridor 
întunecat, oprindu-ne la ordin în dreptul unei uşi pe care a deschis-o şi ne-a poruncit să intrăm înăuntru, aici 
fiind de fapt o cameră-celulă a infirmeriei închisorii. Multe temniţe dispuneau de asemenea celule. Singur in 
camera-celulă, o jilavăfăptură de om, era căzut din pat cu faţa in jos. Gardianul tiran ni s-a adresat cu ură care 
îl caracteriza şi pentru care era apreciat (de conducere). Banditul ăsta trage să moară, ridicaţi-l in pat mai repede. 
L-am întors cu faţa în sus pe muribund şi l-am aşezat in pat. Acest om era Vasile Militaru. Cu ochii 
daţi peste cap şi cu faţă brăzdată de chinurile morţii. Nimic nu mai era viu în el, doar ochii, parcă năluci 
nepământene, vegheau aşteptând de undeva o mână de ajutor care nu mai venea. Am trecut la picioare 
făcând semn preotului să treacă la cap. Din privire şi din mişcarea buzelor (gardianul stătea in uşă) 
m-am inţeles cu preotul să-i spună rugăciunea din urmă, pentru dezlegare. Când preotul a început prin 
mişcarea buzelor să-i facă rugăciunea de dezlegare, pleoapele muribundului s-au deschis, apoi iarăşi s-au 
închis şi, parcă mulţumit, s-a înseninat la faţă şi şi-a dat duhul. Aşa i-a fost dat, să nu aibă o lumânare 
aprinsă la căpătâi in acele ultime clipe ale vieţii, el care se risipise in atâtea generaţii. Ne-am dat seama 
căt de profundă a fost credinţa in Dumnezeu a poetului, care şi-a acceptat moartea ca pe o împărtăşanie. 
...Ne-a aruncat din uşă o cămaşă şi o pereche de indispensabili - ce-i drept curate - şi ne-a 
poruncit: “Dezbrăcaţi-l pe bandit de ce are pe el şi imbrăcaţi-l cu rufele astea.” Am executat 
operaţia sub supravegherea lui. Când a văzut că este gata, ni s-a adresat autoritar şi duşmănos: 
- Ieşiţi afară! Bine că a murit. Un bandit mai puţin in ţară. Ne-a condus in celulă, având grijă pe parcurs să 
ne atragă atenţia: 

-Sa nu cumva să ciripiţi în celulă unde aţi fost şi ce-aţi făcut, că ştiţi ce vă aşteaptă!” 

Trupul bătrânului Militaru a fost pus intr-o ladă apoi cărat cu căruţul spre groapa comună de către doi 
deţinuţi de drept comun. ” 

Regimul comunist a hotărât nu numai să îl lichideze fizic, ci mai cu seamă să îl şteargă pentru 
totdeauna din sufletul şi conştiinţa românilor. Astfel, cărţile sale au devenit interzise. Cine avea o carte 
semnată Vasile Militaru în bibliotecă risca ani buni de temniţă. Cei mai mulţi au aruncat cărţile poetului 








de frică, alţii le-au păstrat fără coperţi; alţii au păstrat câteva pagini. Unele versuri foarte cunoscute au fost 
atribuite altor scriitori sau folclorului popular 128 . 

Vasile Militam nu a avut urmaşi, singurul său fiu din prima căsătorie s-a sinucis la vârsta de 17 
ani. A doua soţie, mult mai tânără, actriţa Telly Barbu, s-a preocupat de reabilitarea numelui marelui poet, 
reuşind după 25 de ani de la dispariţia poetului să-i aducă şi să-i reînhumeze rămăşiţele pământeşti de la 
Cimitirul din Ocnele Mari la Cimitirul Bellu, pe Aleea scriitorilor, nr.114, în Bucureşti. 

Pentru a aduce un omagiu marelui poet, colectivul şcolii din Dobreni, biserica din Dobreni şi 
autoritatea locală au organizat în data de 28 septembrie 1996 o manifestare prilejuită de împlinirea a 
100 ani de la naşterea sa. Cu această ocazie a fost dezvelită o placă comemorativă din bronz care este 
amplasată în incinta şcolii. Scopul manifestării a fost şi acela de a atribui şcolii numele „Vasile Militam”, 
dar demersurile oficiale intreprinse în acest sens nu s-au finalizat la nivelul Inspectoratului şcolar Giurgiu 
din motive necunoscute. Azi, principala stradă din Dobreni poartă numele marelui poet Vasile Militam. 
In prezent Primăria Comunei Vărăşti împreună cu parohiile de pe raza comunei fac demersurile necesare 
pentru înfiinţarea Centrului Cultural „Vasile Militam” 129 . 


128 Celebra poezie A venit aseară mama se spunea că este a lui George Coşbuc, iar poezia M-am născut într-un bordei este creaţie 
populară. 

129 Capitol inspirat din următoarele surse: 
http://modeleromanesti. blogspot. ro/2009_06_01_archive. html 

http://www.hotnews.ro/stiri-arhiva-1002130-serial-sfintii-inchisorilor-vasile-militaru-poeziile-mele-nu-rima-poporul-tractorul.html 
http://xoomclips. com/more_clip.php ?id= wZjmeaLI0k4 

http://www.aparatorul.md/vasile-militaru-martir-al-poeziei-si-credintei-in-dumnezeu/ 
http://ziarullumina.ro/50-de-ani-de-la-trecerea-la-cele-vesnice-a-scriitorului-vasile-militaru-42257 '.html 







RUGĂCIUNE 


Mărire Ţie, Doamne Sfinte, 

Că mi-ai dat viaţa „o comoară,, 
Mi-ai dat lumina, mi-ai dat minte 
Şi toate câte mă-nconjoară. 

Să fiu mereu iubit de Tine 
Eu voi munci din răsputere, 

Mereu voi face numai bine 
Şi voifi numai mângâiere. 

Voi înflori prin fapte bune 
Aşa cum înfloreşte mărul 
Şi-n toată vorba mea voi spune 
De-a pururi numai adevărul. 

Cu toţi copiii voifi frate 
Şi nu voi şti ce este ura 
Spre clevetiri şi nedreptate 
Eu, Doamne, n-oi deschide gura. 
Flămândului s-astâmpăr chinul 
Voifrânge pâinea mea în două 
Voifi curat precum e crinul 




Scăldat în boabele de rouă. 

Cu mila inima-mi va bate 
Şi voi iubi cu milă sfântă 
Pe orişicare vietate 
Ce-n lumea asta nu cuvântă. 

Aşa mă leg, cu dorfierbinte, 
Să-mifie fapta şi cuvântul 
Şi-aşa ajută-mi, Doamne Sfinte, 
Cum îmi voi ţine legământul. 






A VENIT ASEARĂ MAMA 


A venit aseară mama, din sătucu-i de departe, 

Ca să-şi vadă pe feciorul, astăzi domn cu multă carte. 

A bătut sfios la uşă, grabnic i-am ieşit în prag, 

Mi s-a umezit privirea, de iubire şi de drag. 

Sărutându-i mâna dreaptă, ea m-a strâns la piept sfioasă, 
Şi întrebând-o câte toate, a intrat apoi în casă. 
înlăuntrul casei mele, câtă brumă am adunat. 

Da prilej ca biata mamă, să se creadă-ntr-un palat. 

Nu-ndrăzneşte nici să intre, cu opincile-n picioare, 

Şi cu multă grijă calcă, doar alături de covoare. 

Eu o-ndemn să nu ia seama, şi să calce drept în lege, 

Că doar e lafisu-n casa, nu e-n casă vre-unui rege. 

Şi abia o fac să şadă, pe-un divan cu scoarţa nouă, 

Mi-era dor de tine maică, ţi-am adus vreo zece ouă. 

Niţel unt i-a colea-n traistă, nişte nuci, vreo două sute, 

Şi cu ochii plini de lacrimi, prinse iar să mă sărute. 

Poate mor că sunt bătrână, şi-aprins dorul să mă-ndrume, 

Să mai văd odată maică, ce mi-e azi mai drag pe lume. 
Caierul mi-e pe sfârşite, mâinepoate-şi curmăfirul 
Şi-ntrepatru blăni de scânduri, să mă cheme cimitirul. 

Jale mi-i de voi măicuţă, şi visez chiar şi deşteaptă 
Cum pe-o margine de groapă, bietul taică-tu m-aşteaptă 
Tu cu dorul mamei în urmă, să te-aduni cu fraţi-acasă 
Şi să-mparţi agoniseala, de pe urma ei rămasă. 

Iară tu că mai cu stare, decâtfraţii tăi pe lume 
Să iei casă-n care ţie, ţi-a fost dat să vi pe lume 
Când şi când în miez de vară, sau de Paşti să vadă satul 
Cum îmi vine ca-n toţi anii, la căsuţa mea băiatul 

Şi-având tihna şi-odihna, la venire sau plecare 
S-aprinzi şi la groapa maichii, căt-un păi de lumânare. 
A tăcut apoi bătrâna, şi-a plâns mult cu lacrimi grele, 

Ce curgându-i lin în poale, se-ntâlneau cu ale mele. 




III.5. Daniel Danielopolu 


O personalitate de talie mondială ce a locuit o perioadă, 
mai ales în lunile de vară, în localitatea Dobreni a fost medicul 
Daniel Danielopolu. A fost căsătorit cu Gabriela, fiica boierului 
Mihail Kalinderu din Dobreni care primeşte de la tatăl său casa şi 
moşia de la Dobreni. De aceea, conacul Kalinderu se va numi mai 
târziu conacul Danielopolu. Aici, în liniştea din afara oraşului, 
marele cercetător a pus pe hârtie unele din studiile sale. Sătenii 
îşi amintesc şi astăzi de Domnul Dr. Daniel care mergea la pescuit 
de broaşte pe care apoi le tăia , iar Doamna Gabriela, o femeie bună la 
suflet era prezentă printre săteni si niciodată nu se deplasa cu trăsura , 
ci numai pe jos 130 . In biserică, pe Sfânta Masă, se află o frumoasă 
cruce donată de Gabriela Kalinderu în anul 1932. 

Daniel Danielopolu a trăit între anii 1884-1955 şi a fost 
medic, fiziolog, farmacolog, profesor universitar la Facultatea de 
Medicină din Bucureşti. Personalitate marcantă a ştiinţei medicale româneşti, este primul medic savant de 
anvergură care nu a frecventat nicio universitate occidentală şi nu a efectuat peste hotare stagii ştiinţifice 
importante. In anul 1935 propune crearea Academiei de Medicină şi devine secretarul acestei instituţii, 
în 1938 devine membru de onoare al Academiei Române, iar în anul 1943 membru titular al Acedemiei 
de Ştiinţe din România. A fost membru al mai multor foruri ştiinţifice internaţionale, al Academiilor 
de Medicină din Paris, Madrid şi Buenos Aires, precum şi al societăţilor de medicină din Paris şi Viena. 
Pentru perioade scurte, în guvernul Sănătescu (4 nov. - 5 dec. 1944) şi în guvernul generalului Nicolae 
Rădescu (6 dec. 1944 - 28 febr. 1945), a fost ministru al Ministerului Sănătăţii şi Asistenţei sociale. 



130 Informaţii primite de la Cosilierul parohial în vârstă de 85 ani, Voicu Ştefan. 









Potrivit însemnărilor unui apropiat, Puiu Stoiculescu, a fost şi medicul personal al reginei Maria, al 
marelui om politic Ionel I. C. Brătianu şi al multor alte personalităţi 131 . 

A studiat interdependenţa dintre sistemul nervos somatic şi cel vegetativ, a creat metoda 
viscerografică în medicina experimentală şi în cea clinică, a adus contribuţii la patogenia şi tratamentul 
anginei pectorale 132 . 

Danielopolu abordează, printre primii în lume, o concepţie nouă în descrierea funcţiilor biologice, 
concepţie denumită astăzi biocibernetică, legată de prezentarea organismelor şi a funcţiilor organelor 
ca pe nişte sisteme. El face o distincţie netă între activităţile biologice în care se întâlnesc procese 
informaţionale si cele în care nu au loc astfel de situării. A fost o autoritate la nivel mondial în studiul 

y y y 

sistemului neurovegetativ, introducând noi metode pentru investigarea acestuia, ca de pildă, proba 
atropinei şi ortostatismului. Este autorul unor studii clasice privind guşa endemică, reumatismul, angin 
de piept şi a introdus noi metode de tratament, printre care terapia cu strofantină în doze fracţionate în 
insuficienta cardiacă 133 . 

y 

In perioada de după al doilea Război Mondial, ca în cazul mai multor personalităţi, activitatea 
ştiinţifică îi este îngrădită, iar studiile sale nu mai pot vedea lumina tiparului. Astăzi, în semn de preţuire 
pentru activitatea depusă, o stradă din Bucureşti, dar şi Institutul de Fiziologie Normală şi Patologică se 
numesc „Daniel Danielopolu”. 



131 Dr. Puiu Stoiculescu, „Destinul lui Daniel Danielopolu”, în săptămânalul Viaţa medicală , nr. 36/9 septembrie 2011, p. 2, rubrica 
„Dicţionar medico-istoric. 

132 Membrii Academiei Române din 1866 până în prezent, Academia Română. 

133 Dr. Mihail Mihailide ,D. Danielopolu în audienţă la Petru Groza, preşedintele MAN: „Am fost judecat pentru că am susţin 
ştiinţa românească", în Viaţa Medical - săptămânal al personalului medico-sanitar, nr. 20 ( 1208) mai, 2013. 









IV. Conace boiereşti 


IV. 1. Castelul de la "Prinţesa" 



Ruinele pline de vegetaţie şi 
acoperite de mormane de gunoaie care 
se pot vedea azi în cartierul Prinţesa 
amintesc de un monumental conac 
ce a aparţinut Domnului Constantin 
Şerban. Paul de Alep, care l-a însoţit 
pe Patriarhul Macarie la Dobreni la 1 
septembrie 1657, impresionat a lăsat o 
frumoasă descriere: „Acolo (la Dobreni) 
este o curte mare înconjurată de un gard 
de scânduri lămbuite, înăuntrul cărora 
sunt clădiri mari şi spaţioase cu firide şi 
bolţi acoperite în întregime cu chipuri 
de sfinţi şi cu altele asemănătoare. 
Odăile dau spre o grădină foarte 
mare, împărţită în straturi ca grădinile 
francilor, cu jgheaburi de olane. în 
curtea de afară este un bazin (lac) mare 
de apă, cu un pod peste el de la un capăt la celălalt. In mijlocul grădinii este un chioşc frumos şi lângă 
el o biserică din piatră cu hramul Adormirea Maicii Domnului” 134 . 


134 Paul de Alep , Jurnal de călătorie , p. 230. 












Aşezat pe malul stâng al Cociocului, nu departe de vechea confluenţă cu râul Sabar, construit din 
cărămidă cu ziduri groase de 1 m, cu lungimea de 30 m, lăţimea 17 m şi adâncimea pivniţelor de peste 5 
m, conacul, construcţie impunătoare, avea parterul alcătuit din 5 camere, două din ele fiind saloane. 
Camerele mari şi spaţioase erau ornate cu firide, iar bolţile erau pictate în întregime cu chipuri de sfinţi, 
cu scene de luptă şi cu alte picturi asemănătoare 135 . In apropierea conacului erau construite enexe: locuinţe 
pentru oamenii de la curte, grajduri pentru animale şi hambare pentru depozitarea celor necesare. Curtea 
mare de peste 5 ha, înconjurată cu un gard din scânduri îmbinate, era un adevărat parc plin de flori, terasat 
până la lac, asemănător curţilor palatelor din Franţa. In mijlocul grădinii se afla un chioşc frumos unde 
doamnele şi domniţele de la curte se relaxau şi puteau servi o cană de ceai. Lacul cu sălcii pletoase pe 
margine în care păsările nu încetau să cânte, completează peisajul de basm ce învăluie castelul aşa cum îl 
numeau şi încă îl mai numesc sătenii. 

Data la care a fost 
construit conacul este incertă. 
Sigur este că el a aparţinut lui 
Constantin Serban înainte ca 
să ajungă Domn 136 . Acolo unde 
nu sunt documente sigure, se 
lasă loc interpretărilor. Unii 
susţin că palatul a fost construit 
de Constantin 

l-ar fi construit Domnul Ţării 
Româneşti Radu Serban, tatăl 
lui Constantin pe care l-ar 
fi dat ţiitoarei sale Elina, ca 
să locuiască împreună cu fiul 


Serban, alţii că 



135 C.C. Giurăscu , Istoria românilor .; p. 74. 

136 C.C. Giurăscu, Istoria românilor ; p. 74. 





lor. Documentul din anul 1577 care atestă prezenţa Domnului Alexandru al-II-lea la Dobreni ne 
îndeamnă să credem că exista o casă boierescă însemnată la acea vreme în Dobreni, posibil conacul de 
pe marginea Cociocului. Afirmaţia unora că ar putea fi construit de marele vornic Drăghici, menţionat 
în documentul din 1531, nu ni se pare verosimilă, întrucât marele vornic era din Floreşti, unde s-a 
şi îngropat el şi familia sa, destul de aproape de Dobreni, iar documentele cancelariei domneşti în 
perioada în care a fost vornic nu fac nicio referire la acest aspect. In ceea ce ne priveşte, credem, fără a 
avea documernte istorice clare, că frumosul conac de la Dobreni a fost costruit de Constantin Serban 
înainte de a fi Domn, posibil pe locul altei case boiereşti. Aducerea ţiganilor spoitori din Imperiul 
Otoman ca robi a avut ca scop şi confecţionarea cărămizilor din lut pentru construirea conacului şi a 
bisericii satului. 

In sec. al XlX-lea, conacul de la Dobreni îl întâlnim în proprietatea familiei Ghica, devenind 
pentru perioade scurte reşedinţă de vară. Ultimul membru al acestei familii care a folosit conacul în 
sezon a fost prinţesa Eliza Ghica, nepoata fostului domnitor al Ţării Româneşti, Grigore Ghica 137 . 

In decursul timpului, conacului i s-au dat şi alte întrebuinţări. Astfel de la conac boieresc, 
reşedinţă voievodală şi reşedinţă de vară a fost cazarmă în perioada crizei politice de după abdicarea 
Domnitorului Alexandru Ioan Cuza, închisoare pentru prizonierii de război în 1917 şi depozit. In 
timpul războiului tabla de pe acoperiş a fost rechiziţionată şi a fost învelit cu carton. In perioada 
interbelică s-a pus problema achiziţionării clădirii pentru a fi transformată în şcolă, dar gradul avansat 
de degradare amplificat de distrugerile cauzate de prizonierii de război „găzduiţi”, precum şi lipsa 
fondurilor pentru reparaţii nu au dus la nici un rezultat 138 . 

După Al doilea Război Mondial, în perioada comunistă autorităţile au permis demolarea şi 
distrugerea conacului, mulţi săteni procurându-şi cărămidă pentru construirea diferitelor clădiri 
gospodăreşti.Curtea conacului de 5 ha a fost parcelată şi împărţită unor cetăţeni ca loturi de casă, iar azi 
cartierul rezultat se numeşte „Prinţesa”. Din vechiul castel au mai rămas decât beciurile transformate în 
groapa de gunoi a localnicilor. 


137 Aurel Popescu, Nichita Adrian, Constantin Cosmin, Monografia Comunei Vărăsti, p 58. 

138 Aurel Popescu, Nichita Adrian, Constantin Cosmin, Monografia Comunei Vărăsti , p 58. 








După Revoluţia din 1989, o echipă de arheologi de la Muzeul din Giurgiu, condusă de domnul 
Vasile Barbu, s-a arătat interesată de ruinele vechiului conac. Au avut loc acţiuni de înlăturare a 
deşeurilor, s-au efectuat unele săpături, domnul Radu Ciuceanu vicepreşedinte al Camerei Deputaţilor 
şi membru al Comisie de Cultură s-a deplasat la faţa locului pentru a urmări personal lucrările, care 
la scurt timp s-au oprit brusc din motive necunoscute de noi. Din păcate şi azi ruinele pivniţelor sunt 
„utilizate” pe post de groapă de gunoi de către localnici. 






IV.2. Conacul prinţului Dimitrie Chica 


Un alt conac boieresc existent la Dobreni despre care 
avem cunoştinţă este conacul Prinţului Dimitrie Ghica. 

Construit în deceniul şapte al sec. XIX, în partea de Nord a 
satului, cu o curte de 5 ha, era compus din 8 camere, o baie 
şi două mansarde. In apropierea conacului erau construite 
mai multe anexe, dar şi o casă în care locuia administratorul 
moşiei. In timpul Răscoalei populare din 1888, conacul a 
fost devastat, la fel şi hambarele, iar casa administratorului 
Georgescu Vasilache a fost incendiată. 

In anul 1902, conacul a fost cumpărat de Filip 
Corlătescu, care a avut o bună relaţie cu sătenii. Aceştia 
au numit până azi strada pe care se află conacul, strada 
Corlătescu, autorităţile locale doar oficializând această 
denumire. După anul 1914, conacul a fost cumpărat de 
fraţii Bercowitz care l-au vândut apoi lui Gheorghe Mihail 
Codrescu în anul 1924 139 , iar acesta în perioada crizei 
mondiale pentru a obţine prima de asigurare, a aranjat 
incendierea conacului fiind distrus astfel până la temelie 140 . înainte de incendiere au fost negocieri între 
boier şi Şcoala Dobreni, boierul propunând vânzarea conacului pentru a fi trasformat în şcoală contra 
sumei de 100 000 lei, negocieri care nu s-a materializat 141 . 



139 Iancu Popescu, Studiu monografic , p. 54. 

140 Iancu Popescu, Studiu monografic , p. 70. 

141 Nichita Adrian, Monografia satului Dobreni , p. 14. 





IV.3. Conacul Kalideru/ Kogălniceanu 


La ieşirea din sat spre satul Câmpurelu, pe partea stângă se află o casă boierească într-o stare 
avansată de degradare şi mascată de pomi, tufişuri şi un gard de uluci. In curtea acestei case se văd mai 
multe anexe, unele degradate, altele de-a dreptul căzute. 

Conacul este identificat pe site-ul Ministerului Culturii privind lista monumentelor istorice din 
judeţul Giurgiu 2015, la nr. crt 382 cu codul de identificare Gr IIm-B-14983 unde este numit conacul 
Mihail Kogălniceanu, ulterior Daniel Danielopol şi datează de la anul 1900. 

Credem că atribuirea conacului marelui om politic, istoric, publicist şi prim ministru este o inad¬ 
vertenţă, căci nici un alt document nu arată vre-o legătură dintre satul Dobreni şi Kogălniceanu. în 
satul Budeni, corn. Comana, nu departe de Dobreni există un conac din sec. XIX pe care aceeaşi listă a 
monumentelor istorice îl atribuie tot lui Kogălniceanu. Este greu de crezut că marele om politic, originar 
din Moldova, ar fi achiziţionat două conace apropiate în Sudul capitalei. Conacul de la Dobreni este 
menţionat a fi construit la anul 1900, iar Mihail Kogălniceanu moare în anul 1891 la Paris. Este posibilă 
şi confuzia între satul Dobreni, judeţul Giurgiu şi comuna Dobreni, judeţul Neamţ, unde fiica lui Mihail 
Kogălniceanu, Lucia, căsătorită cu fiul politicianului şi marelui om de stat Lascăr Catargiu, Leon Bogdan, 
au ctitorit o biserică cu hramul Adormirea Maicii Domnului nu departe de conacul lor 142 . 

După părerea noastră, credem că acest conac a fost construit de Mihail Kalinderu după ce în anul 
1911 a cumpărat de la Societatea Patria moşia din Dobreni pe care Maria Ghica o donase în anul 1904, 
conac pe care îl va lăsa moştenire fiicei Gabriela Danielopol. 

După al Doilea Război Mondial, conacul a fost naţionalizat şi a funcţionat ca sediul Cooperativei 
Agricole de Producţie. în vechea curte boierească s-au construit mai multe grajduri pentru creşterea 
animalelor şi hambare pentru depozitarea celor necesare animalelor. După anul 1989 a funcţionat sediul 
Asociaţiei agricole, apoi o presă de ulei de floarea-soarelui, după care a intrat în proprietatea unor persoane 
fizice care l-au neglijat ajungând în prezent intr-un stadiu avansat de degradare. 

142 http://www.biserici.org/index.php?menu=BINT&code=7760&criteria=&quick=8cradio=b&order=P.TOWN,C.NAME, 
P.NAME 












Pornind de la afirmaţia istoricului Constantin C. Giurăscu în lucrarea Istoria Românilor cum că 
voievodul Constantin Brâncoveanu ar fi construit o curte cu casă de cărămidă , cu privinţă 143 la Dobreni pe 
moşia sa 144 , ca si în alte nouă locuri din ţară , putem afirma că a mai existat un conac voievodal în sat. Alte 
documente sau alte indicii în afară de afirmaţia marelui istoric nu cunoaştem, dar dacă informaţia este 
reală, credem că prinţul Dimitrie Ghica şi-a construit conacul pe locul celui construit de Brâncoveanu. 
Aceasta va face obiectul cercetărilor noastre viitoare. 



143 Constantin C. Giurăscu, Istoria românilor ; p. 84. 

144 Constantin C. Giurăscu, Istoria românilor ; p. 84. 














IV.4. Monumentul eroilor - recunoştinţă veşnic* 


în centrul satului, în partea 
stângă a intrării în curtea bisericii, se află 
Monumentul eroilor din satul Dobreni 

ridicat în anul 1932 în memoria si 

? 

onoarea eroilor români căzuţi în Războiul 
de Independenţă şi în Primul Război 
Mondial. înalt de 5,5 m, monumentul 
reprezintă un ostaş ce ţine în mâini în 
poziţie oblică un drapel ce simbolizează 
victoria. Acest însemn comemorativ se 
compune din trei elemente distincte: 
partea de jos cu o înălţime de 1 m, în 
formă de trunchi de piramidă în trei 
trepte, ce constituie baza monumentului, 
apoi postamentul propriu-zis al statuii cu 
înălţimea de 2,5 m şi statuia turnată din 
bronz cu înăţimea de 2 m. 

Postamentul este ornamentat cu 
patru coloane spiralate din piatră ce susţin 
patru arcade încrustate cu decoraţini 
florale, câte una pe fiacare parte. Intre 
coloane şi sub arcade se află patru plăci 
din bronz inscripţionate cu litere turnate 
tot din bronz. Pe placa din faţă este scris 
motivul ridicării acestui monument: In 
amintirea eroilor căzuţi în luptele pentru 













neatârnarea si întregirea neamului 1877-1878, 1916-1918-1919. Până nu demult, la baza plăcii ca simbol 
al păcii era aşezată o cunună, realizată din bronz, formată din două arme frânte legate cu un buchet de 
flori. Pe placa dinspre Vest sunt menţionate numele celor 38 de eroi, 2 căzuţi în Războiul de Independenţă, 
iar 36 în Primul Război Mondial. Pe placa dinspre Sud sunt trecute numele donatorilor care au contribuit 
la ridicarea monumentului în frunte cu preotul Constantin Popescu. Absenţa vreunei instituţii din lista 
donatorilor şi nominalizarea preotului în fruntea listei ne duce la concluzia că acest monument a fost 
ridicat numai pe cheltuiala locuitorilor satului Dobreni. Pe placa dinspre Est era scris: Măriei Sale regelui 
Carol II, moştenitor al Tronului fiind Marele Voievod de Alba lulia, Mihai”. Cu greu am putut descifra aceste 
cuvinte, căci în perioada comunistă au fost tăiate cu dalta pe motiv că erau trecute numele suveranilor 
români. Mai sunt menţionaţi apoi prefectul judeţului, Ion Gheaţă, Ministrul Instrucţiunii Publice, C. 
Anghelescu, precum şi membrii Obştei „Sabarul” în frunte cu învăţătorul Iancu Popescu. 

Monumentul eroilor din Dobreni este un punct de reper în viaţa socială şi culturală a comunităţii. 
Ziua Eroilor, comemorată în fiecare an de înălţarea Domnului este una dintre cele doua mari sărbători 
din comunitate alături de Hramul bisericii Adormirea Maicii Domnului. Sărbătoarea este organizată de 
Biserică în parteneriat cu Şcoala, dar participă şi autorităţile locale. După săvârşirea Sfintei Liturghii în faţa 
monumentului se face o slujbă de pomenire a eroilor, urmată de un program de cântece şi poezii al elevilor 
şi apoi se depun flori şi coroane de flori. 











V .Oomuni+<\+e<x rromilor 


Istoria ţiganilor, sau a rromilor aşa cum cer ei să fie numiţi îm ultimul timp este o împletire între 
legendă şi realitate. Trăiesc de peste 600 de ani pe teritoriul românilor, iar originea lor şi felul cum au 
ajuns aici nu sunt foarte clare. Mult timp s-a crezut că originea lor ar fi din Egipt, lucru reieşit şi din 
denumirile date de unele popoare europene. Astfel, se crede că numele de “ţigani” îşi are originea în 
grecescul “atsiganos”, însemnând “de neatins” ori “care nu se ating de alţii”, ei fiind confundaţi iniţial cu 
membrii unei secte creştine din Asia Mică, ce aveau reputaţia de magicieni şi de ghicitori şi care practicau 
izolaţionismul, trăind separat de alte populaţii, iar printr-o răstunare de sens este atribuit ţiganilor. Grecii 
i-au numit „atsigani” şi „cativeli”, turcii le ziceau „arami” şi „thingenes”, ungurii i-au numit „czigany” 
şi „faraontseg”, italienii - „zingari”, germanii - „Zigeuner”, portughezii - „ciganos”, popoarele slave - 
„ţigani”, francezii - „bohemiens”, englezii - „gipsy”, popoarele nordice - „tartares” şi „saraceni”, belgienii 
şi olandezii - „idolatres” şi „heiden”, spanolii - „gitanos” şi „egipsyano” 145 . 

In ceea ce priveşte termenul de “rrom”, termen întâlnit recent în istoriografie , înseamnă în limba 
etniei rrome, limba romani,“bărbat” sau, într-un sens mai larg, “persoană ce aparţine grupului nostru”. 

Azi istoriografia susţine că originea ţiganilor este India , argumentul lingvistic fiind hotărâtor, iar 
timpul migraţiei poate fi coborât până în sec. VI-VII, căci principala ţintă a lor a fost Imperiul Bizantin 146 . Al. 
Gonta consideră că ţiganii au sosit în Câmpia Română odata cu pecenegii şi cumanii, prin secolele al Xl-lea 
- al XITlea, 147 iar N. Iorga a emis ipoteza că ţigani au sosit în spaţiul românesc odată cu tătarii 148 . 

Deşi suntem convinşi că prezenţa lor este mai veche, ţiganii sunt atestaţi documentar în anul 1335, într-un 
act de danie aparţinând cancelariei lui Dan I, Voievodul Ţării Româneşti, din anul 1385, în care sunt menţionate 
40 de sălaşe de ţigani ce sunt dăruite Mănăstirii Tismana, din vechile posesiuni ale Mănăstirii Vodiţa. 

Atestarea documentară a ţiganilor pe teritoriul satului Dobreni datează din mai 1641 149 , când 
Voievodul Matei Basarab dăruieşte Mănăstirii Căscioarele pe rumânii Coman şi fratele său Dragomir din 

145 Daniel Dieaconu, De la călăi la lăutari - Istoria Ţiganilor din Ţările Române în www.Historia.ro. 

146 Adrian Majuru, Periferie şipitoresc, „Magazin istoric”, Mai-iunie 1996, p. 82. 

147 Al. Gonta, Satul în Moldova medievală - Instituţiile , Ed. Ştiinţifică şi Enciclopedică, Bucureşti, 1986, p. 303. 

148 N. Iorga, Istoria românilor , Ed. Enciclopedică, Bucureşti, 1993, p. 110. 

149 Arh.Naţionale Istorice Centrale. Fond Mănăstirea Căscioarele 1/2, Zapis de dăruire de rumâni, 1 Mai 1641,Târgoviste. 








Dobreni, iar aceştia au încercat să dea în schimbul lor un „sălaş de ţigani”, „şi au făcut şi zapis , dar ţigani 
nu au dat , ci au dat 22 de galbeni. ” 

In prezent mai bine de jumătate din populaţia satului este de etnie rromă. Aşezaţi în trei zone ale 
satului, rromii se împart în ţigani vătrani în zona cimitirului şi pe vale şi spoitori în partea de Est a satului, spre 
localitatea Vărăşti. Vătranii credem că s-au stabilit la Dobreni înainte de atestarea documentară a satului din 
1531, probabil prin sec XIII-XIV, iar spoitorii potrivit unei însemnări a Preotului Păduroiu Vasile, găsită în 
arhiva bisericii au fost aduşi din Imperiul Otoman în timpul Domnului Matei Basarab, probabil de Constantin 
Şerban şi în timpul Domnului fanariot Constantin Racoviţă (1753-1756), care se ocupau cu spoitul vaselor, 
potcovitul cailor şi facerea de cărămizi. La venirea în Dobreni spoitorii erau de religie musulmană, conducătorul 
lor era Bulibaşa, investit de Hogea care venea o dată pe an din Imperiul Otoman pentru a săvârşi toate cele 
necesare serviciului religios. Denumirea de spoitori nu reprzintă o entitate diferită, ci vine de la principala 
îndeletnicire pe care o aveau până nu demult, aceea de a spoii vase gospodăreşti, în special pe cele de aramă 150 , 
aşa cum alţii sunt numiţi rudari, cocălari, fierari, geambaşi. Spre deosebire de vătrani, care au pierdut limba 
şi datina strămoşească, spoitorii încă păstrează tradiţia, obiceiurile, portul şi vorbesc un dialect al limbii 
rromani, dialect bine influenţat de limba turcă ceea ce face anevoiosă înţelegerea cu alţi rromi. 

Cel mai important moment pentru comunitatea spoitorilor a fost creştinarea acestora în anul 1895 151 . 
Taina Sfântului Botez a fost săvârşită de Mitropolitul Primat Ghenadie Petrescu şi de Episcopul Argeşului 
Gherasim Timus, iar 125 familii ce numărau peste 300 suflete au fost creştinate în apa Cociocului. Pentru 
aceasta a fost amenajat peste pârâul ce unea Cociocul cu Sabarul un podeţ împodobit cu flori şi două 
porticuri sub formă de arcadă, decorate cu stuf şi flori. 

Spoitorii, îmbrăcaţi cu cămăşi albe lungi, erau conduşi pe podeţ până în mijlocul apei, erau botezaţi, 
după care erau preluaţi la celălalt capăt de o familie de români care le deveneau astfel naşi. Cei botezaţi au 
primit nume creştine de tradiţie: Ion, Gheorghe, Vasile, Marin, Ioana, Maria etc, iar cele vechi islamice 
le-au păstrat ca nume de familie pe care le întâlnim şi azi: Cociu, Memet, Muţi, Asan, Săli, Aii, Bairam, 
Ramadan, Adâr 152 . Importantul eveniment s-a încheiat cu un ospăţ la care a participat întrega comunitate de 

150 Când eram copil, înainte de Revoluţia din 1989, erau spoitori care mergeu pe uliţele satului, strigând din poartă în poartă „spoi 
căldări”. 

151 Pr. Vasile Păduroiu, însemnări în arhiva parohială. 

152 Nichita Adrian, Monografia satului Dobreni , p. 23. 

la mic la mare. Pornind de la însemnarea de pe la anul 1900 a pr. Marin Dumitrescu venit în vizită la Dobreni 
aflăm că: „în biserică se află actul botezaţilor şi cununaţilor spoitori care s-au creştinat de fostul Mitropolit 
Ghenadie Petrescu” 153 . Credem că tot atunci a fost săvârşită şi Taina Cununiei unora dintre spoitori. 

Legiuirea pentru emanciparea tuturor ţiganilor din Principatul Ţării Româneşti din anul 1856 din timpul 
lui Barbu Ştirbei a avut mare însemnătate şi pentru cei din Dobreni, căci robia ţiganilor particulari a fost 
desfiinţată, proprietarii urmând să fie despăgubiţi cu câte 10 galbeni pentru fiecare ţigan din Casa Fondului 
de despăgubire. Ţiganii devin cetăţeni liberi, egali în drepturi, dar şi în îndatoriri cu ceilalţi cetăţeni ai Ţării 
Româneşti, pot participa şi chiar o fac la marile evenimente ale naţiunii române. In timpul răscoalei de la 
1888 un spoitor a mers în satul Câmpurelu trimis de cei răsculaţi din Dobreni cu misiunea de a îndemna la 
răscoală. In Primul Război Mondial au fost înrolaţi mai mulţi spoitori şi vătraşi, patru dintre ei pierind pe 
câmpul de luptă: Gheorghe Micică, Pascale Asan, Dumitru Asan spoitori şi Nicolae Coman vătraş 154 . 

In al Doilea Război Mondial au fost înrolaţi şase ţigani vătraşi şi spoitori, doi dintre ei pierind pe câmpul de 
luptă, iar sub dictatura antonesciană în urma deciziei deportării rromilor zece familii au fost duse în Transnistria. 
Unii dintre ei au murit de foame şi de frig, cum este cazul familiei Rupă, alţii au fost eliberaţi de Armata Roşie şi 
trimişi acasă, dar unii dintre ei au fost prinşi între schimburile de focuri dintre cele doua tabere 155 . 

In perioada comunistă o parte dintre spoitori şi-au păstrat vechea îndeletnicire, aceea de spoit vase, 
alţii s-au înscris în Cooperativa Agricolă de Producţie, iar o parte din bărbaţi şi-au luat servicii în Bucureşti: 
şoferi, maiştri, paznici etc. O altă îndeletnicire pentru câştigarea celor necesare traiului era achiziţionarea 
de sticle şi borcane murdare de la cetăţeni, spălarea şi apoi vinderea lor. 

După Revoluţia din 1989, mulţi spoitori sau reorientat spre lumea afacerilor în mod special spre 
comerţ. Unii au deschis magazine alimentare, alţii fac comerţ ambulatoriu prin satele şi târgurile învecinate 
cu haine şi bijuterii, iar alţii au centre de colectare de metale feroase şi neferoase atât în localitate cât şi în alte 
localităţi din ţară. In ultimii ani multe dintre familii (peste 40 numai în 2016), au plecat în ţările dezvoltate 
ale Uniunii Europene, Spania, Anglia, Germania, pentru a munci şi a supravieţui. 

153 Pr. Marin Dumitrescu, Istoricul a 40 de biserici din România, voi. III , p. 54. 

154 Mihalache Micu Vasile, Studiu monografic , p. 60. 

155 Nichita Adrian, Monografia satului Dobreni , p. 24 

încheiere 


A junşi la finalul cercetării noastre, nu putem să nu remarcăm cel puţi două aspecte importante, 
.atât pentru lucrarea de faţă, cât şi pentru orice studiu cu referire la istoria locală: înainte de 
toate, subiectul nu poate fi epuizat, pentru că dincolo de izvoarele scrise sau de mărturiile localnicilor, 
pot fi găsit permanent noi şi noi elemente care să pună în evidenţă mai bine istoria comunităţii; apoi, 
un asemenea demers nu are pretenţia de a fi normativ, pentru simplul fapt că în astfel de zone în care 
istoria este încă trăită nu putem face nici afirmaţii definitive, nici analize exhaustive. 

Dincolo de rigorile ştiinţifice, o astfel de carte se scrie cu emoţie, cu bucurie şi mai ales cu 
responsabilitate, pentru că cel ce aşterne aceste rânduri este el însuşi fiu al satului şi parte al istoriei vii 
despre care aminteam mai sus. De aceea, fiecare informaţie, fiecare dată, fiecare mărturie arheologice a 
fost cercetată, analizată şi redată cu conştiinţa că ea face parte dintr-un ansamblu complex ce reprezintă 
portretul detaliat al zonei. 

Aceste rânduri nu sunt dedicate totuşi concluziilor, pentru că este foarte greu, dacă nu imposibil 
să le formulezi, câtă vreme viaţa satului îşi continuă curgerea, în deplină legătură cu istoria ei. Câtă 
vreme există încă vie conştiinţa trecutului, nu se pot formula aprecieri finale. Câtă vreme, istoria locurilor 
marchează actualitatea, câtă vreme dobrenarii vor fi conştienţi de originile şi de rostul loc, câtă vreme 
obiceiurile locului vor fi respectate, concluziile nu-şi au locul. Istoria în actualitate nu şi-a spus încă 
ultimul cuvânt. Un astfel de fenomen nu este unul izolat, ci unul universal, iar datoria cercetătorului 
este aceea de a reda evenimentele nu doar în ordinea cronologică a petrecerii lor, ci şi din perspectiva 
mult mai largă a efectelor pe care le-au produs, pe termen lung, în cadrul comunităţii. 

Tocmai de aceea, munca nu a fost simplă, iar vechimea satului ne-a purtat paşii prin colbul 
arhivelor şi al documentelor de multă vreme uitate. Perioada fondatoare, dominată de imaginea 
domnitorului Constantin Şerban şi a familiei sale, răscoalele ţărăneşti, evenimentele inedite precum 
botezul comunităţii de spoitori, personalităţile care şi-au legat numele de aceste meleaguri au reprezentat, 
fără îndoială, jaloanele unei cercetări care încearcă, prin intermediul acestui volum, să încheie o primă 





etapă. In timpul redactării, un ajutor real am primit din partea localnicilor, mai ales a celor în vârstă, de 
la care am putut afla amănunte altminteri necunoscute din istoria localităţii. 

De asemenea, un sprijin deosebit l-am primit din partea Preasfinţitului Părinte Ambrozie - 
Episcopul Giurgiului, cel care m-a îndemnat şi m-a susţinut să scriu această carte şi care mi-a oferit 
şi cea dintâi lectură a textului. 

Un rol special l-a avut familia care nu a precupeţit nici un efort în a mă susţine pe tot parcursul 
redactării. Tatălui meu, Preotul Dima Tănase îi sunt profund recunoscător pentru că a ştiut să păstreze 
şi să transmită şirul de evenimente ale unei localităţi cu o istorie atât de bogată şi, mai ales, mi-a 
insuflat dragostea pentru aceste locuri şi pentru oamenii de aici. 

Fără îndoială, multe ar mai fi de spus, însă mă voi opri asupra unui singur lucru: alcătuirea unei 
monografii a satului natal nu se rezumă la publicarea unui volum care să pună împreună istoria locului 
în texte şi imagini, ci mult mai mult decât atât. Este mai ales o invitaţie mereu deschisă pentru toţi cei 
ce cred că locurile natale trebuie nu doar cunoscute, ci şi promovate, pentru toţi cei ce cred că istoria 
locală este parte integrantă a istoriei unui neam, tot mai puţin cunoscută şi tot mai mult răstălmăcită 
într-un veac indiferent la rolul formator al trecutului. 

